Bikote bezala une gorena Marseillako apartamentuan bizi izan zuten, hala iruditzen zitzaion Manuri, astebete gelatik atera gabe igaro zuten hartan, zeru urdina gela barruan, eta handik kanpora, begiek teilatuei lapurtu ziezaiekeenaz aparte, ezer ez.\nEtxerako bidean Marseillari buruzko gida-liburua erosi zuten aireportuan, hirian ikusi gabe utzitakoa turista berantiarraren begiekin irensteko. Ez zuten deus ikusi, baina Marseillako xehetasun eta pasadizoak kontatu zizkieten adiskideei: hiri mestizo, zikin eta borborkari horren gaineko marabillak, azpimunduak ezagutuko balituzte bezala, eta ez apartamentu bateko sabai altuko gela eguzkitsua soilik.\nMarseilla, zer zeukan hiri hark haiek modu hartan liluratzeko? “Hona ziur itzuliko garela” esan zuten, beti esaten den legez, nahiz eta gero sekulan itzuli ez. Elkarrekin irteten hasi berriak ziren, In the mood for love zen euren film kutuna, Franz Ferdinanden Bartzelonako kontzertua euren bizitzako kontzertua —“It’s always better on holiday”—, eta larruaren sukarrak bizi zituen etengabe oraindik.\nGero, elkarrekin bizitzera joan eta gutxira, dena baretu zen, beti baretu ohi den moduan, eta elkarren kontu gogaikarriak azaleratzen hasi ziren apurka-apurka, itsaspeko nazien diskrezio marrazoarekin.\nDildoen kontua etorri zen lehenbizi, latexezko totem urdina, Manu ez zegoenean zeru puska hura Laurak masturbatzeko erabiltzen zuen aitorpena. Laura kontziente zen gertuegi egon zela gizonezko heterosexualei hain delikatu zaien kontu haren aipamena, gero egin zion galderatik. Zer esan, Manuri geratu zitzaion memelo aurpegiaren ondoren gauzak onbideratu guran okertu baino egin ez zituen zehaztapenaz (“Pasiboa, esan nahi dut”). Jakin behar zuen Laurak ez zituela bi kontuak zertan nahastu eta elkarrizketa berean aletu, gehiegi zela, komeni dela pixkana joatea zenbait kontutan, intimitate partekatua gutxitan egoten dela, guk kontrakoa uste izan arren, bat-batean edozein egia oldarri eusteko bezain erroturik. Manuk ez zuen, ordea, guztiz txarto erreakzionatu —arte kritikaria zen, progrea edo, gutxienez, progre itxura gordetzera derrigortua—, eta egun hartaz geroztik ez zuen arazorik izan dildoa ohean lagun izan eta erabiltzeko. Laurak orgasmorik lortu ez bazuen, gailu urdina erabiliko zuten, aurre edo atze, edo bietan, herabe hasieran eta naturaltasunez gero, erreminta-kaxako tresna bat gehiago, bi, hiru edo lau aldiz. Mugagabea baitzen Laurak sexuaz gozatzeko zeukan gaitasuna.\nLaurak, bere aldetik, ulertu zuen zein zen muga: dildoaren maneiua, biak elkarrekin zeudenean, Manuri zegokion —kontrola edo kontrol ustea beti: telebista aldatzeko mandoarekin antzeko zerbait gertatzen zen—. Bestelako sexu praktikei buruz, ostera, ez zuten gehiago hitz egin. Bakarkako masturbazioari buruz ere ez, nahiz eta biek jakin hor zegoela, nahiz eta Manuk gustura esango ziokeen astindu ondotik erakuslearen eta erpuruaren puntarekin presioa egitea gustatzen zitzaiola amaiera aldera, nahiz eta Laura gustura masturbatuko zatekeen Manuren aginduetara, haren begiak sentituz, hari irakatsiz hatzak eta dildoa non eta zertan eta zenbat denboraz baliatu. “Hau ere arte bat da, arte kritikari jauna, arte kritikoa”.\n— Jotaren erakusketaren kritika enkargatu didate Jot Downekoek.\n— Ez da beste munduko ezer.\n— Ikusi al duzu ba?\n— Inaugurazioan izan nintzen. Rotterdamen egon zinen egunetan izan zela uste dut.\nJelosia ziztada bat sentitu zuen Manuk, Laura bere exaren erakusketan egon zela jakitean. Orain esaten zion? Nolakoa zen elipsiek hautsa lokazteko eduki lezaketen indarra.\nOndotxo ezagutzen zituen Manuk Lauraren estrategiak. “Ez da beste munduko ezer” hura sinetsi egin behar ote zuen? Ez ote zen bere exarekiko desatxikimendu adierazpen faltsu bat, arriskua uxatu eta Manu lasaitze aldera egindakoa? Alderantzizko koartada baten eraikuntza, a priori —edo avant la lettre esatea ote zen zuzena?—, Jota hurrengoan modu positiboagoan aipatu edo harekin hurrena bazkaltzera geratzeko komodina eta aukera errazteko modua, Manuren baitako lasaitasun itxuran kreditua erosiko zion gutxiespen ttipi bat: “Zaude lasai, jada ez dut maite, setati jarri delako soilik noa harekin bazkaltzera, nahiago nuke mila bider zurekin”.\n— Nire iritzia jakin nahi baduzu, Jota estankatuta dago. Baina ez zaitut baldintzatu nahi. Ea zer iruditzen zaizun zuri. Jakin-min handia daukat.\nSaiatu zen Manu egunkarietako iritzietatik ez kutsatzen, baina Garako kritikariak hitz ederrak baino ez zizkion eskaini Jota Balerdiri. “Garaikide, ekintzaile, apurtzaile” goiburua ikusi eta hortik aurrerakoa ez irakurtzeko adinako odol hotza izatea espero bazuen, oker zebilen. Uste baino ahulagoa zen bere borondatea, nonbait. Jauzi egiteko beti gertu dagoen koiotea da masokismoa. Honela zioen kritikak: “Sakratua denaren eta ez denaren arteko mugak aztertu ditu Jota Balerdik, Agambenen ikuspuntutik profanazioak ikertu, eta objektu sakratuak, inoiz tenplutik at egon arren erlijioak bere egin eta tenplu barruan sartzearen poderioz sakratu bilakatu zituenak, atera egin ditu berriro ere handik, dagokien lekura, bere natura basati eta profanora, itzularazteko. Esanguratsuak dira, zentzu horretan, Gurutziltzaketak, gurutzeak seriean ekoizten dituen Ikeako aroztegiaren parodia, edota Ur bedeinkatua, ez edangarria izeneko instalazioa”.\nManuk betidanik uste izan du bera bezalako jeloskor bati gerta dakiokeen alukeriarik handiena andrearen exak soslai publikoa izatea dela. Denboratxoa zeraman Jota Balerdik medioetan agertu gabe, baina Artiumek atzera begirakoa eskaintzen zion berrogei urtetik beherako lehen euskal artista izateak egunkari eta telebista guztietara ekarri zuen berriro. “Pasako duk zaparrada”, pentsatu zuen Manuk, eta Artiumera sartu zen gogorik gabe, bere lana bete asmoz, “profesional bat naiz ala ez naiz?”.\nObjektiboa izatea kostatzen zitzaion arren, Manuk onartu beharra zeukan artista handia zela Jota Balerdi. Ahari-talka bideo hura, adibidez, politikarien eztabaidetatik ateratako off-eko ahotsekin bikoiztua, edota ia areto oso bat betetzen zuen Ikea Crucifixion, non arotz bati hogei gurutze berdin enkargatu zizkion, gero kale-inkesta batean gurutziltzaketei buruz jendeak zuen ikuspegiarekin landa-lan serio bat egiteko eta gurutziltzaketa fisiko zein metaforikoei buruz sakon hausnartzeko, errazkeriatik urrun. Ez zitzaion hainbeste gustatu gurutze hauetako batera eskaileratxoa jarri eta publikoari bertan zintzilikatzeko modua ematea, museoa jolas-parkera hurbiltzen zuen azken aldiko joerari egindako kontzesio merke antxa.\nProfanazioen sailean, bi ziren aipagarriak: pospoloekin hogei euroko billeteak erretzen zituzten ume greziarren bideoa eta Ama Birjina itxurako irudiekin osatutako portzelanazko kontsoladore saila, Sotnas Anager B. artistarekin elkarlanean burutua. Ama Birjina estilizatuak ikusgarriak ziren benetan: zinezko artelanak, objektu erlijiosoak bezala argiztatuak egonagatik zakilaren itxura nabarmena zuten Ama Birjinak, sexuaren-birjinitatearen-erlijioaren artean iradokitzen zuten lotura ezinezkoagatik shocka eragiten zutenak, ikusleari bere baitan zituenik ere ez zekien tabuak astinduz. Segurua zen durduzadura. Eta zenbait kasutan, arbuioa, edo are, higuina ere bai. Azken lan honen ikusgarritasuna zela medio, ziur aski, ez zuen Manuk hasieran latexez egindako pieza urdinean erreparatu. Posible ote zen? Jakina: interneten ere saltzen zituzten norbere tentea betikotzeko moldeak. Aurpegiekin egiten bazen, zergatik ez buztanarekin? P/A jartzen zuen errotuluan, gainera, autorearen proba bat zela, alegia —literalki—, eta sorta serialeko bat baino ez, beraz. Gehiago ere bazeuden seinale. Hura ikusi zuenez geroztik, ezin izan zuen Manuk erakusketako beste ezertan arreta paratu.\nAtzerapena eskatu zien Jot Downekoei. Mesfidantzarik sortu ez zedin, erakusketa ikaragarri gustatu zitzaiola argitu zion kultura arduradunari, eta, kritikaz gain, bi orrialdeko elkarrizketa luzea ere egin nahiko liokeela artistari. “Nahi adina luzatu, badakizu webgunean osorik jarriko dugula”. Jakina bazekiela: lan doblea eta prezio erdia.\nBalerdik ez zuen elkarrizketa egiteko eragozpenik jarri. Museoan bertan lotu zuten hitzordua, handik bi egunera. Kolore askotako pinturaz zipriztindutako levis zarpail belaunetik behera moztuekin eta eguzkitako betaurrekoekin azaldu zen, kanpoan eguzki izpirik ez zen arren, surf egitetik letorkeen brokerraren trazako. The Clash taldearen kamisetaren gainetik amerikana berde bat zeraman, arina baina garesti itxurakoa. “Julian Schnabelen imitatzaile bat gehiago”, otu zitzaion Manuri, eta derrepente batean erakusketa gutxiago gustatzen hasi zitzaion.\n— Argazkilaria ez da etorri?\nEzin izan zuen bere dezepzioa saihestu, Manuk berak dozena erdi argazki atera zizkionean eskuko kamera lotsagarriarekin, bakarra aterata ere nahikoa zatekeen arren: Balerdik aurpegi berbera jartzen zuen beti, irribarre estudiatuegi bat, ahoa ireki gabe eta begiak zorrotz, are modu maleziatsuagoan Manuri so egiten ziola jakinik (eta ez edozein argazkilariri). Baina agian bere irudipenak baino ez ziren horiek.\nLaura zer moduz zebilen ere ez zion galdetu, seinale txarra, horrek esan nahi baitzuen ondo asko zekiela nola zebilen Laura, harreman estuan jarraitzen zutela biek, e-mailez, mezutxoz, whatsappez. Nola zen, bada? “Nire iritzia jakin nahi baduzu, Jota estankatuta dago”.\n— Has gaitezen Kutxa bat ez zabaltzeko arrazoiak lanarekin. Kutxa itxi bat, aldiro gonbidatu bati ematen diozuna, hark azal dezan zergatik ez duen ireki nahi.\n— Ondo zagok. Zein dira kutxa bat ez zabaltzeko arrazoiak? Hasteko eta behin, lehergailu bat egon daitekeela barruan, eta amak aspaldi irakatsi zigula poltsa bat, motxila bat, kutxa bat, edozer topatuz gero kalean urrundu egin behar dugula handik lehenbailehen, ez diogula amore eman behar geure jakin-minari... Baina ez hori bakarrik. Izan gaitezen serioak: denok dakigu kutxa honetan ez dagoela lehergailu bat, eta zabaldu egin nahi genukeela, barruan dagoena beharbada guretzat hartu ez arren, nahiz eta hori izan egiaz geure gurari intimoa, haurtzarotik datorrena, inoren jostailua gure egitea, fantasia hori ez baita sekula agortzen mendebaldeko gizarte kapitalistan... Enigmaren bat konpondu, enigma txiki bat, ados, baina enigma finean, eta gero aurrera segitu gizakiak hain berea duen jakin-mina aserik, jakinda zer zegoen kutxa haren barruan.\n“Ez da beste munduko ezer. Ea zuri zer iruditzen zaizun. Kuriosidadea daukat”. Edo “jakin-mina” esan ote zuen Laurak?\n— Bereak ez diren arazoak konpontzea da gizakiaren garapenaren funtsetako bat, ez?\n— Horixe zioat nik, Manu: eskertu egiten ditugula arazo horiek, artifizialak edo beste norbaitenak, horrekin ere aurkitzen dugula, ez soilik kontsolamendua eta baretasuna, baizik eta plazera. “Sobera arrazoi dut gaur, hemen, zuen aurrean kutxa hau zabaltzeko, beraz, barruan dagoena deskubritu eta zuei erakusteko, norbaitek enbalatzeko zintaz kuidado handiz bildutako kaxa hau bere zigilutik askatzeko; baina are arrazoi gehiago dauzkat ez zabaltzeko, objektuaren indar potentziala bere horretan uzteko, kutxa itxiaren alde eginda errelato irekiaren alde ere egiteko, eta modu horretan kutxa itxi batek duen potentzialtasuna eta indar iradokitzailea ozen aldarrikatzeko”. Berdin alda baitezake mundua kutxa batean egon daitekeen kalaxnikov sorta batek zein kutxa itxi batek berak eragin diezagukeen hausnarketa infinituak.\n— Pandoraren kutxaren arriskua saihestea...\n— Horrelako zerbait... Kartoizko kutxa itxi baten inguruan gauzatzen da bakarrizketa osoa, kontu guztiz teatrala. Ez dago modurik jakiteko kartoizko kutxaren barruan zer dagoen, ezta bere pisua zenbatekoa den ere, ekitaldia hasi aurretik norbaitek lurrean jartzen baitu hura eta performerrak bereziki arduratu behar duelako kutxa inolaz ere ez ukitzeaz, ez desplazatzeaz, kutxaren barruan egon daitekeenari buruzko zantzurik txikiena ere ez emateaz. Mintzaldia aldiro aldatzen doan arren, performancearen amaiera berbera da beti: ez dugu sekula kutxa zabalduko. Kutxa aldatzen doa hiri batetik bestera, eta haren tamaina eta itxura ez da beti berbera izaten.\n— Eta publikoaren erreakzioa?\n— Antzerki ikusle bokazioa duten haiek zapuztuta itzultzen dira etxera. Zer pentsa geratzen dira joera berrietara bihotz-begiak zabalik dituzten artearen militante gutxi batzuk. Eta, aitor dezadan, indiferentzia erabatekoak jota, gehiengoa.\nIzatez, Arrazoiak saileko lehena izan zen Kutxa bat ez irekitzeko arrazoiak, eta ez, ziur aski, saileko obra guztien artean esanguratsuena. Haren ondoren etorri zen, 90eko hamarkadaren amaieran, Hemen denok elkarrekin biluzteko arrazoiak konbentzionalagoa. Publikoari bizkarra emanda hasten zen beti, bere bizitzako azken kontzertuetan sarri jarrera hartan jotzen zuen Miles Davis tronpeta-jotzailearen omenez agian, eta bere biluzte progresiboari laguntzen zion bakarrizketa luzea zen hura ere. Publikoari bizkarra emanda aritzeak bazuen azalpen bat: fede egintza bilakatu nahi zuen performancea, eta publikoa berarekin biluzten zela ziurtzat emango balu bezala jokatzen zuen, nahiz eta nekez eta bakan biluzten zen publiko zurtu eta urriaren artean inor. “Desjabetu ditzagun Venus eta Apolo biluztasunaren jabe bakar izatetik, desjabetu ditzagun depilatutako gorputz perfektu horiek biluztasunaren jabe bakar izatetik, emakumezkoak ez ziren biolontxelo izateko jaio, gizonezkoak ez ginen Michelangeloren David izateko jaio, aska gaitezen Man Rayren tiraniatik, pentsa dezagun zer duen kitzikagarritik gorputz bakoitzak, harrotu gaitezen garen fruitu arraroak izateaz. Gorputz orok du bere xarma”. 60ko hamarkadaren amaieran eta 70ekoaren hasieran, body artearen leherketaren ildotik mundu zibilizatuan nagusitu ziren performance gisako haiek berandu heldu ziren gurera, baina berandu heldu izanak egiten zituen zentzugabe? Kritikari esnobenek Jota Balerdiren ekintzak pasatako kontutzat jotzen zituztenean, ez ziren erabat justuak, ahaztu egiten zutelako herri bakoitzak bere erritmoak dituela lekuetara eta ideietara iristeko, eta bertatik igaro ezean zailak zirela beste zenbait bilakaera artistiko eta estilistiko. Ez zegoen Andy Warhol Getxon jaio izan balitz bezala euskal artea epaitzerik.\nBaina beste performance bat izan zen Balerdiri ospe eta arazo gehien ekarriko zizkiona. Inor hiltzeko arrazoiak performance bat zela esatea bera aski zalantzagarria zen, egiaz. Hura bai, gehiago zen antzerkirako bakarrizketa baten antzekoa. Egia zen testua, Arrazoiak saileko gainerako guztiak bezala, aldatu egiten zela emanaldi batetik bestera —batzuetan goitik behera—; ezin esan, beraz, bakarrizketa zurrun eta buruz ikasitako bat zenik. Horrek ematen zion, beharbada, performance estatusa, eszenaratzea erabat teatrala izanagatik. Testuak oinarri filosofikoa zuen, Kanten dilematik hasi eta Albert Camusengana heldu (“justiziaren eta nire amaren artean, nire ama aukeratuko dut”). Muturreko egoera eta arrazoietatik abiatzen zen, inor gutxik zalantzan jarriko lukeen “norbere buruaren defentsa” eta antzeko kausa justifikatzaileetatik hasita. Inor hiltzeko arrazoiak emanaldia 56 aldiz eskaini zuen Balerdik 1998. eta 2000. urteen artean, eta Bartzelonako MACBAren zentsuraz eta artxibatuak izan ziren hiru kereilez gain, izentxo bat ere eman zion performancearen zirkuituan. Emanaldiek aurrera egin ahala, testuez aparte, jendearen inplikazioa ere aldatzen joan zen, publikoari txartelak banatzen baitzizkion, emanaldian zehar zerrendatzen ziren “Inor hiltzeko arrazoi” haietatik zeintzuekin ote zegoen ados galdetzeko, modu anonimoan.\nBaina hura guztia iragana zen jada. Jota Balerdik aitortu zion gurutziltzatura igotzeko aukera ematearena Madrilgo bere martxantearen ideia izan zela, eta damu zela amore eman izanaz: “umeek rokodromo bezala erabiltzen ditek”. Hortik aurrera, diskurtso landua zeukan eta ongi bete zuen bere elkarrizketatu papera.\n— Ideia da: nor gurutziltzatuko zenuke zuk? Gurutzekoa trukagarria da, Lego estiloko zerbait, jainko Playmobil bat... Baina aski zintzoa bazara, zuk zeure burua gurutziltzatu beharko zenuke lehenbizi, eta berdintasun egoeratik behatu gero gainerako gurutziltzatuei. Biblian ere esana dago, Lukasen ebanjelioan: “Osagile, osatu ezazu zeure burua”. Kontu oso garaikidea, bestalde, jendeak Googlen begiratuta sendatu nahi baitu bere burua... Baina nik diot: “Ikusle, gurutziltza ezazu zeure burua”. Gurutzearen atzean dagoena, zenbait antropologoren ustez, nik baino hobeto dakik hik, Manu: koitoa duk, emakumea eta gizonezkoa elkarturik.\nBai, azken horretan arrazoi zuen, Manuk ongi ezagutzen zuen kontatzen ari zitzaion guztia, eta atariko luzeegia eta malkartsua begitandu zitzaion latexezko zakil urdinera arteko bidea.\n— Ama Birjinarena?\n— Ez, bestea, urdin hori: “P/A” dioena. Kontestutik kanpo dagoela dirudi.\n— Egia esan, pantone kolorearengatik jarri diat hor. Yves Kleinen urdina gustatzen zaidak.\nNarritagarria zitzaion, berak zuka egindako galderei hika erantzute hura. Gehiegizko konfiantza salatzen zuen, berak beretzat nahi ez zuena, eta hikaren laztanari eta ezpatari zukaren atzerapausoarekin eta ezkutuarekin erantzuten zion beti Manuk.\n— Kolorearengatik, diozu?\n— Ama Birjinak zuriak dituk eta portzelanazkoak, eta dildo hori berriz, urdina eta latexezkoa. Ezkontzetako sineskeriekin dik zerikusia, ulertzen? Nola duk ba? “Zerbait berria, zerbait zaharra, zerbait mailegatua, zerbait urdina...”. Zergatik interesatzen zaik hau bereziki?\nEz baleki bezala. Zalantza egin du Manuk aurrera segi aurretik.\n— Dildoak seriean fabrikatzen dira normalean, eta zure horrek P/A dauka jarrita.\n— Halaxe da-eta: autorearen proba bat duk. Prototipo bat.\n— Interesatzen zait hori. Serializazioarekin kritiko agertu izan zara orain arte eta... zure lanen erreprodukzioa debekatzera ere heldu izan zara. Dildo hau enpresaren mundura egindako hurbilketa bat dela uler daiteke, ikuspegi aldaketa bat zure ibilbidean?\n— Ez, ez zaukak horretatik batere. Nire estudioan egindako prototipo baten lehen alea duk. Hiru zaudek guztira. Eta ez ditiat gehiago egingo.\nBalerdik distira zuen begietan hori esan ziolarik. Manuk gehiegi zekien harrezkero.\nElkarrizketa ahalik eta modu zintzo eta desapasionatuenean transkribatu eta kritika idaztea besterik ez zitzaion geratzen. Aldekoa. Ñabardura ezkorrik ez, batere. Ez zuen gurutziltzatua rokodromo bihurtzearen xehetasunari buruz deus aipatu.\nLaurak afaria zeukan lagunekin eta portatilaren aurrean lanean harrapatu zuen ordu txikietan Manu, txispatuta etxera iritsi zenean.\n— Zer iruditu Jotarena?\n— Gustatu zait. Pentsatzen nuena baino gehiago.\n— Eman dizkizu eskumuinak niretzat?\nGezurra esatea erabaki du:\nLaurak portatila itxi eta eskumuturretik heldu dio.\n— Zatoz, oparitxo bat daukat zuretzat...\nAlderantziz egingo balu, sikiera: bera biluzten hasi ere egin aurretik ateratzen zuen beti kaxoitik totem urdina. Erabili edo ez, gertu izateko hasiera-hasieratik. Etsaia edo etsaiaren zati bat etxean izatea zer den. Ez al zen gehiegizko umiliazio horren dotorezia ezaz jabetzen? Benetan uste zuen ez zela konturatu erakusketakoaren berdina zela P/A dildo hura? Egilearen proba, P/A, prueba del autor.\nZerbait berria, zerbait zaharra, zerbait mailegatua, zerbait urdina. Hitz maiztuen eta objektu erabilien mugak eta batzuek zein besteek eragindako asperdura etorri zitzaizkion gogora Manuri, eta ezin izan zuen elkarrizketari jarri zion azpititulua gogoratzea saihestu: “Bizitzak kopiatzen du artea, eta ez alderantziz”. Dildo urdina ez bezala, hitz haiek ez ziren Jota Balerdirenak, Oscar Wilde handiarenak baizik, eta hori, nolabait, kontsolagarri suertatu zitzaion: “traizioen eta maisulanen egiletzaren iturria, zenbat eta urrunago, are hobeto”. Bikote bizitzaren aro berri eta apalago batean sarturik, zera iruditu zitzaion Manuri, Klein urdinarekin eta letra larriz egindako artearekin, haiekin ez, haragiak ezin duela konpetitu. Okerrenaren zain zegoen, baina ez zen berak espero zuena izan.\n— Ze oparitxo da, ba?\n— Astebeteko oporrak erosi ditut, Manu! Sitgesera goaz, zinemaldi fantastikora!\nEz zuen Laurarekin Marseillako astebetea bezalakorik berriro biziko: zeru urdina gela barruan, eta handik kanpora, ezer ez.


Ekitaldien agenda - Tradizioa eta modernitatea uztartuz.\t- 948 Merkatua, Nafarroako arteen Merkatua eta Topaketa profesionalen Foroa\nTradizioa eta modernitatea uztartuz.\n2018ko azaroaren 21, asteazkena - 11:30\nIratzoki & Lizaso estudioak mugaren bi aldeetan lan egiten du, sozietate txiki eta handiekin lankidetzan arituz, inguruko enpresei laguntzeko asmoz, diseinuaren bitartez eta marka estrategia baten barruan. Enpresa kontzientziak eta baliatu ahal izateko balio batzuek duten garrantzia azpimarratzen dute.\nHitzaldian, kasu zehatzak azalduko dituzte, eta, hain zuzen, kasu horietan, horiei eginiko hurbilketa aldatu egin da enpresaren errealitatearen arabera: artisau tailer bat, zeinetan serie ekoizpena martxan jarri nahi zen proposamen tradizional batetik proposamen garaikide batera igarotzeko, eta beste kasu batzuk, zeinetan krisiak eragindako premiek lankidetza bultzatu duten.\nIratzoki & Lizaso industria diseinuko estudio bat da, eta 2016an sortu zuten Euskadin Louis Iratzokik eta Ander Lizasok. Hainbat jarduera sektoretan lan egiten dute: etxerako eta bulegoetarako altzariak, zuntzak, argiztapena, arkitektura iragankorra eta osagarriak. Halaber, zenbait markaren zuzendaritza artistikoan dihardute. Nolabaiteko izaera afektiboa duten piezak sortzen dituzte, denboran zehar irauteko asmoz diseinatuak.\nJean Louis Iratzoki eta Ander Lizaso Iratzoki Design


Aste Nagusiko Hiri Krosa abuztuaren 22an izango da - Bilboko Konpartsak - Uriola.eus\nBilboko Konpartsak 2014-07-10 09:09 Kirolak\nUrtero legez, Hiri Krosa antolatu dute Bilboko Konpartsek Aste Nagusiko egitarauaren baitan. Aurtengo hitzordua abuztuaren 22an izango da.\nDagoeneko, 2014ko Aste Nagusiko zenbait hitzordu ezagutzen ari gara. Esaterako, gaur jakinarazi dute Hiri krosa abuztuaren 22an izango dela.\nGuztira 5 lasterketa egingo dira. Lehenengoa pre benjamin, benjamin eta alebinena izango da (650 metro), hau da, 2002 eta 2007 urte bitartean jaiotako korrikalariena. 250 dortsal egongo dira; neskak 17:00etan aterako dira Areatzatik eta mutilak 17:15ean.\nOndoren, haur, kadete eta gazteen txanda izango da (1,5 kilometro); 1997 eta 2001 urte bitartean jaiotakoena. 150 dorsalek osatuko duten martxan, neskak 17:30ean abiatuko dira Areatzatik eta mutilak, 17:45ean.\nHirugarren lasterketa 18:00etan izango da (3 kilometro), gurpil-aulkidunena hain zuzen ere, eta 15 dortsal egongo dira. Jarraian, txupete eta txikiek, 2008 eta geroko urteetan jaiotakoek, 400 metro egingo dituzte korrika. Guztira 300 dorsal egongo dira; nesken irteera 18:20ean izango da Areatzan eta mutilena, 18:30ean.\nBukatzeko, 1200 senior eta beteranok 6 kilometroko lasterketa egingo dute. 1996 eta aurreko urteetan jaiotakoen martxa mistoa izango da eta 18:45ean emango zaio hasiera.\nAste Nagusiko Hiri Krosean parte hartzeko izena eman ahalko da uztailaren 15etik aurrera. Parte hartzea doakoa da.


Iruñeko Udalak euskarari buruzko ordenantza onartu du, 2019ko azaroak 22\nNa+ taldeak proposatutako euskararen ordenantza onartu dute Iruñean, PSNren botoekin\nAurreko agintaldian onartutako euskararen ordenantza bertan behera utzi dute, eta 1997koa berreskuratu. Nabarmen murrizten ditu euskaldunen hizkuntza eskubideak gaur onartutako arau berriak.\nIruñeko Udalak euskararen ordenantza kendu eta 1997kora itzuli nahi du\nNafarroako Auzitegiak errefusatu egin du 2017ko euskarazko plazak baliogabetzea\nEuskaraldiak 'gehiago' izan nahi du 2020ko edizioan\nEuskararen ordenantza berria onartu dute Navarra Sumak eta PSNk\nIruñeko Udalak aurreko agintaldian onartu zuten euskararen ordenantza bertan behera utzi du gaur, eta ordura arte indarrean zegoena, 1997. urtekoa, berreskuratu du.\nOsoko bilkuran ez da ezustekorik izan eta aurreikusitakoa bete da. Navarra Sumak sozialisten babesa izan du aurreko agintaldian onartutako euskararen ordenantza baliogabetzeko eta 22 urte atzera egiteko.\nEnrique Maya Iruñeko alkatearen ustez, EH Bilduren udal-gobernuak maiatzean onartutako araudiak "euskara inposatzen zuen", eta, arrazoi horregatik, euskararen erabilerari "normaltasuna emateko beharra" Udalari dagokiola esan du. Ordenantza berriaren arabera, euskara meritu gisa aurreikusten da udal-administrazioan lanpostu bat lortzeko orduan. Halaber, araudi berriak ez du bermatzen herritarrek arreta euskaraz jasotzea, eta zalantzan jartzen du hizkuntza-paisaia elebiduna.\nMaria Garcia-Barberena Na+ taldeko zinegotziaren arabera, Iruñeko "herritarren % 3k baino ez du erabiltzen euskara" eta "errealitate horretara egokitutako" ordenantza da gaur onartu dutena. "Zenbat herritarrek hitz egiten dute euskaraz Iruñean?", galdetu dio oposizioari.\nBestalde, Maite Esporrin PSNko bozeramailea "publizitatearen edo informazioaren alorrean" euskararen erabilera mantentzearen alde agertu da, baino aurreko agintaldian onartutako araudiak "euskara inposatu" egiten zuela uste du. "Euskara babestu eta zabaldu egin behar dugu, baina ez inposiziotik", gehitu du.\nJoseba Asironek, berriz, argi utzi du 1997koa baino "murriztaileagoa" izango dela ordenantza hau. "Gezur handi bat helarazi diete herritarrei. 97ko udal-araudia berrezarri nahi badute, artikulu guztiekin ezar dezatela", esan du.\n"Ezin dugu utzi hizkuntza politikaren kudeaketa euskara gorroto dutenen esku. Hiri honen hizkuntza paisaia ezin dute marraztu euskara gorroto dutenek eta euskarafobia bultzatzen dutenek", nabarmendu du.\nOsoko bilkura egiten ari ziren bitartean, dozenaka herritar bildu dira Udalaren atarian, Hizkuntz Eskubideen Behatokiak egindako deiari erantzunez. Herritar guztien eskubideak errespetatzeko eskatu diete Maya alkateari, eta gogor salatu dute gaur onartutako testuak euskarari egiten dion erasoa.\nMaria Garcia-Barberena Kultura eta Berdintasun zinegotziak joan den astean alkatearekin batera egindako agerraldi batean jakinarazi zuenez, 1997ko testutik bi artikulu aldatuko dituzte, elebitasunaren exijentzia kentzeko.\nUdalaren iruditeriari ere eragingo dio proiektuak, eta aurrerantzean hartzaileen arabera erabakiko du informazioa elebitan jarri edo gaztelania hutsean. Gainera, iragarkien % 25 izango da gehienez elebiduna; aurreko arauak, aitzitik, iragarkien % 100a elebiduna izatea behartzen zuen.\nLanpostuak eskaintzen direnean ere ez da nahitaez euskararen balorazioa ezarriko eta, euskaldunei bideratutako lanpostuak egongo badira ere, ez da eskakizun orokorra izango eta Udalak erabakiko du zein postuk duen behar handiagoa eta zein maila.\nEuskarazko profilik eskatzen ez duten deialdietan, euskara gainerako hizkuntzak baino % 25 gehiago baloratzeko aukera egongo da. Balorazio hori, baina, aukerakoa izango da, lanpostuaren ezaugarrien araberakoa, hain zuzen.\n"Pertsona batek eskaera bat euskaraz eginez gero, euskaraz jasoko du erantzuna", baina ezingo du eskatu funtzionario jakin batek euskaraz erantzutea; izan ere, horrek "guztiek euskaraz hitz egiten jakitera behartzen du", eta hori ez du zuzen ikusten alkateak.


Irekia Eusko Jaurlaritza - Gobierno Vasco :: Lege-proiektua, Euskal Autonomia Erkidegoko 2015. urteko Aurrekontu Orokorrak onartzen dituena. (2014-10-28(e)ko Kontseiluan hartutako erabakiaren laburpena)\nEUSKADIREN 2015EKO EKITALDIRAKO AURREKONTU OROKORREN LEGEAREN AURREPROIEKTUA ONETSI DU JAURLARITZAK\nGobernu Kontseiluak Euskal Autonomia Erkidegoko 2015eko ekitaldirako Aurrekontu Orokorren legearen aurreproiektua onartu du gaur. Eusko Legebiltzarrean erregistratuko dute datorren ostegunean, urriak 30.\n1.- 2015eko Aurrekontuen testuinguru makroekonomikoa\nSusperraldi ekonomiko apaleko testuinguruan egingo dira 2015erako aurrekontuak, eta baliteke aurreikuspen hori murriztea ere.\nGorantz ari da munduko ekonomia, baina hazkundea ahula da, eta askotarikoa batean eta bestean. Ekonomia aurreratuei dagokienez, hazkunde-erritmoa bizkortu zuten Estatu Batuek 2014ko bigarren hiruhilekoan, moteldu egin zuen Europar Batasunak eta ia bere horretan gelditu zen Japonia. Indartzen ari diren herrialdeen artean ere handiak izan dira dibergentziak.\nEuropar Batasunaren susperraldiak indarra galdu zuen urteko bigarren hiruhilekoan. Zehazki, kezkagarria izan zen euroguneko motor nagusien portaera (Alemania, Italia eta Frantzia). Eta behera egin dute prezioek oraindik.\nMunduko ekonomiaren dinamismoa, oro har, aldez aurretik aurreikusitakoa baino ahulagoa izango da, nazioarteko erakundeen iritziz. Ziurgabetasun handia dago eurogunean, eta deflazioa gertatzeko arriskuak eragina du horretan. Herrialde jakin batzuetan (Siria, Irak eta Ukrainia) dauden tentsio geopolitikoak larriagotzea munduko susperraldi ekonomikorako mehatxua ere bada, orobat.\nNolanahi ere, EBZk hartu berri dituen moneta-neurriek susperraldia bi bidetatik laguntzea aurreikusten da: (1) euroaren balioa galaraziz, eta (2) enpresek kreditua eskura ditzaten baldintzak hobetuz.\nHoriek horrela, euskal ekonomiak hazkunde egonkorra du, eta hobera ere egiten du apur bat. 2014ko bigarren hiruhilekoan % 0,4ko hazkundea izan zen aurreko hiruhilekoarekin alderatuta, eta urtez urtekoa % 0,9koa izan zen. Eurogunean gertatzen ari denaren ildotik, euskal ekonomiaren inflazioaren azken datuek inflazio txikiko egoera iragartzen dute.\nHori ikusita, hazkunde ekonomikoa % 1,0koa izango da 2014an eta % 1,7koa 2015ean, Eusko Jaurlaritzaren iritziz betiere. Barneko zein kanpoko eskariek lagunduko dute hazkunde hori. Barneko eskaria, gainera, pixkanaka indartu egingo da, eta huraxe izango da euskal ekonomiaren motor nagusia. 2014an % 0,8ko hazkundea izango du, eta % 1,6koa 2015ean.\nKontsumo pribatuak eta inbertsioak dinamizatuko dute barneko eskaria. Higiezinen sektorearen jaitsiera moteltzeak, ekipo-ondasunetako inbertsioaren bilakaera positiboak zein bankuko sektorearen finantzaketa-baldintzek, halaber, kapitalaren eraketa gordina indartzea ekarriko dute.\nKanpoko eskariak, bestalde, ekarpen txikiagoa egingo dio BPGren hazkundeari, baina positiboa izango da oraindik (% 0,3 2014an eta % 0,1 2015ean). Euroaren balio-galerak, lehiakortasuna irabazteak eta merkataritzaren euskal kuota handitzeak, berriz, euskal produktuen kanpoko salmentak handitzea eragingo dute. Nolanahi ere, inportazioak handituko ditu barneko eskaria suspertzeak.\nEskaintzaren ikuspegitik, suspertu egingo dira ekoizpen-adar guztiak agertoki makroekonomikoan aztertutako aldian.\nLan-merkatuari dagokionez, enpleguaren batez besteko aldaketa-tasa % 0,0 izatea aurreikusi da, baina % 0,7ra igoko da 2015ean; horrenbestez, lanaldi osoko 5,800 enplegu inguru sortuko dira urteko batezbestekoan.\nBeheranzko arrisku handia dagoela ulertu behar dugu, dena den, aurreikuspen horiek egitean. Arrisku horiek errealitate bilakatuz gero, ekonomia guztiek nabarituko dute eragina, merkataritzako eta finantzako kanalen bidezko mugaz haraindiko kutsadura dela eta.\n2.- 2015eko aurrekontuen testuinguru ekonomiko eta finantzarioa\nSusperraldi ekonomikoa eta erreforma fiskala eragin positiboa izaten ari dira zerga-bilketan. Finantzen Euskal Kontseiluak 2015eko ekitaldirako onartutako aurreikuspenen arabera % 5,5 igo da foru-aldundien diru-bilketa.\nHazkunde hori, jakina denez, sumatu egiten da foru-aldundiek Euskadiko 2015eko Aurrekontuak finantzatzeko egindako ekarpenetan; izan ere, 458 milioi euro gehiago emango dituzte aldundiek, 8.738 milioi guztira, aurrekontuen % 82, alegia. Eta ehuneko hori % 97 izango litzateke zorpetzea eta Euskal Y-ren kudeaketa-gomendioa kontuan hartu ezean.\nHalere, gogoan izan behar dugu Euskadik defizit-helburu txikiagoa bete beharko duela datorren urtean (BPGren % 0,7) aurten baino (% 1,0); ondorioz, zorpetze garbirako ahalmena ere txikiagoa izango da, zehazki 2014an baino 197,9 milioi gutxiago (777,5 milioi euro aurten, eta 579,7 milioi euro 2015ean).\nHorri gehitu behar diogu finantza-kargak (zorraren amortizazioa eta interesak) % 21 baino gehiago egin duela gora. Kontzeptu horren gastua 815 milioi eurotik (2014) 989 milioi eurora igoko da 2015eko ekitaldian; hots, 174 milioi eurotik gora gehiago.\nHorrenbestez, aipatutako faktore horiek baldintzatzen dute 2015erako proiektua aurrekontuaren ikuspegitik.\n3.- 2015eko aurrekontuetako Jaurlaritzaren estrategia eta jarduteko helburuak\nJaurlaritzak arlo sozioekonomikoan gizakien oinarrizko beharrak asetzeko bermeari dagokionez hartutako konpromisoa berretsi du, ongizatearen eta gizarte-kohesioaren ereduari eutsita.\nHorregatik, 2015erako aurrekontu-proiektuak indartu egin ditu administrazioaren ardura diren gizarte-politika publikoak gauzatzera bideratutako gastuak; adibide batzuk aipatzearren, Diru-sarrerak Bermatzeko Errentaren (SDE) zuzkidurak edo Osakidetzako programa-kontratuarenak.\nBeste ikuspegi batetik, hazkunde-aukeren alde egiteko Jaurlaritzaren apustu horrek, halaber, hainbat politika ere badakartza jarduera ekonomikoa eta enplegu-sorrera suspertzen laguntzeko.\nAtal horretan, nabarmentzekoa da 2015erako Aurrekontuen Proiektuaren bidez inbertsiotan egingo den ahalegin handia. Inbertsioari zuzendutako atala (VI, VII eta VIII. atalak) % 3,1 handitu dugu 2014rako Aurrekontuen Proiektuarekin alderatuta: 2014an, 1.187 milioi euroko zuzkidura zuen; 2015ean, 1.223 milioi eurokoa. Eta alde batera uzten badugu Euskal Y-a eraikitzeko kudeaketa-gomendioaren eragina, % 4,4 handiagoa da atal horien zuzkidura. Zehazki, VI. atalaren egiazko inbertsioek, Euskal Y-a kenduta, % 12,2ko igoera izango dute, 157 milioi eurotik 176 milioi eurora.\nHorrela bada, eragiketa arruntetarako gastua (I-IV. atalak) % 2,5 igotzen bada 2014rako aurrekontu-proiektuarekin alderatuta, kapital-eragiketetarako hitzartutakoak (VI-VIII. atalak) aipatutako % 3,1 hori egingo du gora; hortaz, bistan da pixkanaka berreskuratzen ari direla inbertsio publikora bideratutako zenbatekoak.\n4.- 2015eko aurrekontuen ezaugarri nagusiak\n2015erako Aurrekontu Proiektua Sailen arabera aztertuz gero, Enplegu eta Gizarte Politika Saila da, hain zuzen ere, gehien handituko dena (% 11,5 2014rako Aurrekontu Proiektuarekin alderatuta).\nHazkunde horrek batez ere bi partidarekin du zerikusia. Batetik, Diru-sarrerak Bermatzeko Errenta zein Etxebizitzarako Prestazio Osagarria ordaintzeko zuzkidurarekin (461 milioi euro). Eta bestetik, Gizarte Segurantzaren hobarien gastuekin (140,1 milioi euro). Bi partida horiek % 19,9 eta % 16,8ko hazkundea izan dute, hurrenez hurren (76,5 milioi euro DBEk eta 20,2 milioi euro GSrako hobariek).\nEnplegu eta Gizarte Politiketako Sailaren aurrekontua gazteentzako eta 45 urtetik gorakoentzako enplegua sustatzearen, eskualde-planen, iraupen luzeko langabeen eta familia- eta kontziliazio-planak babestearen arloko beste zuzkidura batzuk barne hartzen ditu.\nArlo sozialeko gastuarekin jarraituz, Osasun arloa % 1,1 igo da 2014rako aurrekontuen aldean, Sailak Osakidetzarekin duen Kontratu-Programaren aurrekontua dela kausa. Osakidetzarekiko programa-kontratuak Osasun Sailaren aurrekontuaren % 74 hartzen du.\nHezkuntza, Hizkuntza Politika eta Kultura Sailari dagokionez, bere aurrekontuak 26,4 milioi euroko igoera izango du zenbateko absolututan (+% 1,0); hortaz, sendotu egiten da 2014an izandako gastu-igoera handia.\nArlo sozialeko gastuarekin amaitzeko, aipatu behar da garapenerako lankidetzaren politikan 4,5 milioi euro gehiago gastatuko dela.\nEuskal gizartearen ongizatearen eta kohesioaren arloko politiketan lehentasuna jarrita, hortaz, baliabide asko bideratzen ditu Jaurlaritzak gure ekonomia suspertzera. Hala, gehien inbertitzen duen sailak, Ingurumen eta Lurralde Politika Sailak, alegia, % 2,3ko hazkundea izango du aurtengo aurrekontuaren aldean, eta % 2,1ekoa Ekonomiaren Garapen eta Lehiakortasun Sailak, bestalde; horietan, bada, hainbat arlo sartzen dira, besteak beste sustapen ekonomikoko politikak, ekintzaileentzako laguntzak, nazioartekotzea eta teknologia.\n2015erako Aurrekontu Proiektua atalen arabera aztertuz gero, ikusiko dugu Langileen gastuei buruzko I. atalaren % 1,7ko hazkundea izan dela, 2012an indargabetutako aparteko ordainsaria zati batez berreskuratzea aurreikusi baita.\nHalaber, Funtzionamendu-gastuei buruzko II. atalean (+ % 2,2) eta Gastu arrunten transferentziei eta diru-laguntzei buruzko IV. atalean (+ % 3,5) hainbat jarduketari ematen zaie estaldura, hala nola Osakidetzaren Programa Kontratuari, Diru-sarrerak Bermatzeko Errentari, edota euskal hezkuntza-sistemaren gastuaren finantzaketari, haien gastu-zenbateko handienak aipatzearren.\nAurretik aipatu badugu ere, inbertsiora bideratutako atalen zuzkidura (VI., VII. eta VIII. atalak) 1.223 milioi eurokoa da (% 3,1eko hazkunde erlatiboa). Datu horiek agerian uzten dute Jaurlaritzak inbertsio publikoaren alde egindako apustua, susperraldi ekonomikoa dinamizatzeko faktoretzat.\nAtalarekin amaitzeko, aurreko ekitaldietatik datozen zor-epemugak ordaintzeko Pasibo finantzarioen murrizketa (IX. atala) nabarmendu behar dugu. Zorraren amortizazioen zenbatekoak igoera handia izango du, 2014ko 537,7 milioi euroetatik 711,3 milioi izatera igaroko baita 2015ean. Hots, ia 174 milioi euro gehiago, % 32,3ko hazkundea.\nAzkenik, 2015erako Aurrekontu Proiektua Funtzioen arabera aztertuta, nabarmendu beharra dago gastu-mailaren pisu erlatiboari eutsi zaiola politika sozialetan; horrelakoek, aurten bezala eta zorraren amortizazioak kontuan hartu gabe, gastu osoaren % 75,1 hartuko dute.


Uliazpi - Aktualitatea - Berriak - ADIMEN DESGAITASUNA (AD) DUTEN PERTSONEN ARRETARAKO ZENTROETAN TRATU TXARRAK ...\nBerriak Hasi > Aktualitatea > Albisteak > ADIMEN DESGAITASUNA (AD) DUTEN PERTSONEN ARRETARAKO ZENTROETAN TRATU TXARRAK ...\nADIMEN DESGAITASUNA (AD) DUTEN PERTSONEN ARRETARAKO ZENTROETAN TRATU TXARRAK PREBENITZEKO ETA HORIEN AURREKO JARDUKETA PLANA\nNONDIK SORTZEN DA GAI HAU?\nPlana hainbat faktore batu izanaren ondorioz sortu da: batetik, gure Kudeaketa Planetik eta, bestetik, Erabateko Kalitatean hobetzeko planetatik eta FEVASeko lantalde batetik.\nFaktoreen bat-egite horren ondorioz, eta PROTEDISeko kanpoko aholkularitzari esker, plana abian jarri da. Planaren helburuak, besteak beste, AD duten pertsonen arretarako zentroei lan filosofia berri bat garatzen laguntzea da, AD duten pertsonen kontzeptualizazio eta eskubideen ikuspegi eguneratuagoekin bat etorriz, era guztietako tratu txarrak desagerraraziz eta zubi lana eginez, desgaitasuna duten pertsonak komunitatean txerta daitezen, horretarako behar duten laguntza eskainiz.\nZentroetan lanerako sistema bateratua ezartzea: tratu txar egoerak prebenitu ahal izateko, benetako tratu txarrak izan ditzaketen kasuak antzemateko eta egoera horien aurrean zerbait egiteko zein urrats eman behar diren jakiteko.\nZENTROKO JARDUKETA PLANA\nDenbora honetan zehar hainbat ekintza eraman dira aurrera, honako mugarri hauekin laburbil daitezkeenak:\n• Hiru pertsonen prestakuntza.\n• Zentroko Batzorde Iraunkorra eratzea.\n• Egoeraren diagnostiko bat egitea, Protedisen laguntzarekin.\nJarduera zehatzak zentro pilotuan (profesionalen galdeketaren emaitzen txostenetik eta arriskuaren banakako ebaluazioetatik eratorritakoak):\n• Jokabideari lotutako Laguntza Plan guztiak batera berrikustea (diziplina anitzeko lantaldea eta laguntzaileak).\n• Prestakuntza, Lantaldea, Intimitatearekin lotutako gaietan, eta Intimitate Protokoloa Zentroan erabiltzea.\n• Erabiltzaileei oinarrizko komunikazio gaitasunak (autodefentsa) irakastea.\n• Prestakuntza, kontzeptualizazioaren eta tratu txar eta eskubide moten inguruan (profesionalak eta senideak)\n• Prestakuntza Jokabideari lotutako Laguntza Positiboan, profesionalentzat.\n• Zuzeneko arretaren arloko langileei eskubideak adieraztera bideratutako prestakuntza, gai honen inguruan sentsibilitate handiagoa izan dezaten, eta gure arreta jasotzen duten erabiltzaileen eskubideen bermatzaile eta defendatzaile gisa jardun ahal izan dezaten.\n• Zentroko familiei berri ematea, egindako lanari buruz eta etorkizuneko jarduketa ildoei buruz.


maitego » ikastaroak\nEuskaltzandiaren arauak ikasteko/berrikusteko ikastaroa\nDuela urte batzuk Euskaltzaindiaren arauak ikasleekin ikasteko/errepasatzeko ikastarotxo bat sortu nuen, eta arauez arau argitaratzen joan nintzen euskaljakintzan. Harrezkero handik eta hemendik pixka bat osatzen joan naiz, eta orain formatu berri batean argitaratuko dut astero arau bat. Beraz, Euskaltzaindiaren arauak zeintzuk diren ikasi edota berrikusi nahi baduzue, egon adi ostegunero.\nMentormob erabiliko dut ikastaroa plazaratzeko. Tresna honek ikasi beharrekoa (irakurri, ikusi…) mailakatuta emateko aukera ematen du, urratsez urrats alegia. Gainera, edonork erants dezake edukia; beraz, arau zehatz baten inguruan beste baliabideren bat ezagutzen baduzue, gehitu lasai eta denon artean ikastaroa osatzen eta aberasten joango gara.\nArau guztiek gutxi gorabehera egitura hau izango dute:\nArauaren azalpen laburra.\nAriketa bat edo gehiago, araua lantzeko.\nArauak lantzen (1): Euskal alfabetoa\nGure lehenengo urratsa euskal alfabetoa ikastea izango da. Erraza badirudi ere, badago, adibidez, C letra euskal alfabetoan sartzen dela ez dakienik. Bitxikeria gehiago jakin nahi baduzu, ekin 1. arauari:\nIradokizunak, beti bezala, ongietorriak dira! 🙂\nOinarrizko Twitter ikastaroak, euskaraz eta gaztelaniaz\nGipuzkoako Foru Aldundiaren Berrikuntzako eta Jakintzaren Gizarteko Departamentuak oinarrizko Twitter ikastaro bat garatu du Interneten eta bere tresnen erabilera gipuzkoarron artean sustatzeko. Doakoa den hiru ordu inguruko ikastaroaren bidez, Twitter erabiltzen hasi eta eguneroko bizitzan txertatzeko behar dugun guztia ikasiko dugu, haiek diotenez.\nIkastaroa euskaraz eta gaztelaniaz egin daiteke:\nIkastaroak 8 atal ditu eta ez da beharrezkoa berezko hurrenkerari jarraitzea; izan ere, sail bakoitza independentea baita. Dinamika ondorengoa da: atal bakoitzaren ezkerreko aldean bideo bat izango dugu ikusgai, dagokion azalpenarekin, eta, jarraian, eskuinean dagoen ariketa egin ahal izango dugu. Behin ariketa amaituta, ondo egin dugun egiaztatu ahal izango dugu. Horretarako, zure Twitterrera sartzeko baimena eman behar duzu (Twitterrekin erlazionatutako beste aplikazioekin egiten den bezala). Bertan azaltzen denez, Twitterren sartzeko zure datuak ez zaizkio Gipuzkoako Foru Aldundiari emango, eta ikastaroaren eta zure Twitterreko kontuaren arteko lotura eten egingo da zuk Twitterreko saioa ixten duzunean.\nEsan bezala, 8 atal ditu ikastaroak (parentesi artean bideoaren iraupena azaltzen da, minututan).\nZer da Twitter eta nola erregistra zaitezke (6:08)\nNire Twitterra konfiguratzea (3.57)\nTwiteatzen hasi eta jarraitzaileak izateko (1:45)\nPertsona interesgarriak aurkitzea haien jarraitzaile izateko (2:58)\nKontaktuak zerrendetan antoaltzea (2:12)\nModu pribatuan komunikatzea (1:53)\nTwitter enpresari begira (2:55)\nTwitter erabiltzeko beste modu batzuk (3:19)\nSaltseatzen egon naiz eta ikastaroa primeran dago, edozeinek egiteko modukoa da. Oso ondo etorriko zait gure ikasleekin erabiltzeko. Euskaljakintzako ikasle berriei, adibidez, ikasturte hasieran, Twitter azalduko diet (ikasturtean zehar erabiliko dugu komunikatzeko nahiz informazioa partekatzeko), baina denbora gehiegi horri eskaini gabe. Ikusten badut norbaitek zailtasuna duela abian ipintzeko edo, besterik gabe, etekin gehiago atera nahi badiote Twitterri (ni ez naiz hasiko gorabehera guztiak azaltzen; izan ere, ez baita hori nire helburua Euskal Hizkuntza eta Literaturako euskaljakintzako eskoletan), bada, ikastaroaren erreferentzia emango diet, euren kasa sakon dezaten.\nOraingoz ez du ematen bideoak edozein webgunetan txertatzeko aukerarik. Oso ondo legoke hori egin ahal izatea, egia esan. Hori adierazteko, ikastaroa garatu duen TAK enpresarekin harremanetan ipini nintzen. Berehala erantzun zidaten esanez hurrengorako kontuan izango dutela aukera hori, eta kode bat bidali zidaten bideoak eskuz txertatzeko nire gunean. Edonork txertatu ahal izateko aukera garatzen duten bitartean, asko eskertzen da ahalegina. Bide batez, esan beharrean nago harritu nauela Copyright-a ikusteak; izan ere, azkenaldian, Gipuzkoako Foru Aldundia ahalegin berezia egiten ari baita euren materialak eta fondoak denon eskura uzteko, Creative Commons lizentziapean (GureGipuzkoa.net…). Honi buruz ere galdetu dut eta erantzunaren zain nago.\nIkastaroari ekiteko klikatu goiko esteketan. Azalpenen gutxi gorabeherako ideia bat izateko, hementxe uzten dizuet hasierako bideoa:\nTwitter ikastaro honen berri, nola ez, Twitterren izan zuen, zehazki @imurua erabiltzailearengandik. Mila esker, Iñaki, honen berri emateagatik.


“Kontu kontari” saioak martxan dira – Orereta Ikastola\n"Kontu kontari" saioak martxan dira\nLINOko eraikinean, HH3 eta 5koentzat “Kontu kontari” saioak berriro ere abian dira! Iaz hasitako ekimen honi jarraituz, ikasleei ostiralean entzuteko bi ipuin proposatuko zaizkie, eta ikasle bakoitzak erabakiko du zein entzun nahi duen. Zuk zein aukeratuko zenuke: “Pu! Zu izan al zara, Martin?” edo “Istorio bat”?\nhh4 ipuinak irakurketa irakurzaletasuna kontu kontari lino


Aieteko anbulategia: udalak baiezkoa eman dio eta lanek bi urte iraungo dute\nOsakidetzak estimatzen duen inbertsioa 5,5 milioikoa da\nUdal Gobernuak bihar Osakidetzak Aieten eraikiko duen anbulategiaren obra-baimenari baiezkoa emango dio. Obra-baimenak bi urte iraungo duela aurreikusi dute eta beraz 2020. urterako Aieteko bizilagunek eraikina martxan izango dute. Osakidetzak estimatzen du anbulategiaren inbertsioa 5,5 milioikoa dela.\nGogorazi beharra dago Osakidetzaren hasierako plana, maiatzaren 2016koa, aldatu dela anbulategi berrian zerbitzu gehiago egon daitezen. Obren atzerapenak bizilagunen haserrea sorrarazi du. Azkenean, eraikinak hiru solairu edukiko ditu gehi lur-arraseko baxua eta guztira 3.212 metro karratuko azalera izango du.\nAurreko asteetan Eneko Goia alkateak adierazi zuen zerbitzuen batura “positiboa” zela eta zehaztu zuen bi osasun mentaleko unitate egongo direla, horietako bat arazo psikiatrikoak dituzten adingabeentzat eta bestea, aldiz, errehabilitazioa egin behar dutenentzat. Horiez gain, hasiera batean aipaturiko zerbitzuak martxan jarriko dira: familia medikuntzaren 7 kontsultak, pediatriaren 2 kontsultak, 8 erizainenak, emakumearen atentzioarentzat gela bat, etab. Anbulategia Pío Baroja pasealekua eta Aiete Pasealekua artean kokatuko da.


Udaleko Euskara Zerbitzuak urteko bi sasoitan antolatuko ditu doako euskara ikastaroak langabeentzat\nDoako euskara ikastaroak martxotik maiatzera langabe donostiarrentzat\nUdaleko Euskara Zerbitzuak urteko bi sasoitan antolatuko ditu doako euskara ikastaroak langabeentzat: martxotik ekainera eta urritik abendura. Orain arte, urtean behin bakarrik, udazkenean, antolatzen zituen langabeentzako ikastaroak (urritik abendura), baina 2022an, martxotik ekainera ere antolatuko dira.\nEuskara ikasi nahi duten langabeei erraztasun gehiago emateko asmoz zabaldu du eskaintza Udaleko Euskara Zerbitzuak. Martxoaren 14an hasi eta maiatzaren 20an bukatuko diren ikastaroetan Donostian erroldatuta dauden 18 urtetik gorako langabeek parte hartu ahal izango dute eta asistentzia nahitaezkoa izango da. Matrikulatzeko epea otsailaren 16tik martxoaren 8ra egongo da zabalik eta Donostiako edozein euskaltegi homologatutan eman ahal izango da izena, baitaon line ere www.donostia.eus eta www.donostiaeuskaraz.eus web orrietan. Nahikoa da langabezia egoeran egotea izen-ematea hasten den datarako, hau da, otsailaren 16rako. Ikastaro hauek 120 ikastordu izango dituzte eta egunero hiru ordu emango dira; astelehenetik ostiralera, goizeko 10:30etik eguerdiko 13:45era (ordu laurdeneko atsedenarekin).\nIkastaro hauen helburua da, batetik, euskalduntzea indartzea eta, bestetik, gizartean egoera okerrenean daudenei euskara ikasteko aukera erraztea: “behar handiena dutenei erraztasunak eman behar zaizkie, baita euskara sustatzeko garaian ere. Hori dela eta, eskaintza zabaltzea erabaki dugu eta doako ikastaro horiek urtean bitan antolatzea. Langabeek, euskara ikasten badute, etorkizunean lanerako aukera gehiago izatea espero dugu", adierazi du Jon Insaustik, Kultura eta Euskarako zinegotzi ordezkariak.


Tony Gallopin izan da aztiena\nEspainiako Vueltako zazpigarren etapako eraso festan Tony Gallopin gailendu da, azken bi kilometroetan ihes eginda. Alex Aranburuk eguneko ihesaldia harrapatu du. Rudy Molardek jarraituko du lider.\nEstiloak begiz jota\nAitor Manterola, Jon Ander De la Hoz\nEibar eta Reala ariko dira gaur Ipuruan. Eibarrek hirutan irabazi du bertan Lehen Mailan, baina Realak, inoiz ez\n«Zuhurtzia bidaide ona da, baina amestu ere egin behar da»\nIñigo Perezek uste du Osasunak «erotu gabe» jardun behar duela, Bigarren Mailako «berdintasuna» tarteko. Baina ez dio muzin egiten ilusioa izateari: «Nirea Lehen Mailara igotzea eta Sadarren gozatzea da».\nUsteak ustel erdirik ere ez\nKontxako Banderarako sailkatu dira Eusko Label ligako lehen sei sailkatuak eta San Pedro, bederatzigarrena. Urdaibai izan da azkarrena, eta Ondarroa kanpoan geratu da 2,66 segundogatik. Bideoa, albistearen amaieran.\nRiveirak erakutsi du hautagai izan daitekeela bandera irabazteko\nGaliziarrak, San Juan, Orio, Arraun, Kaiku, Hibaika eta Tolosaldea sailkatu dira Kontxarako


Goitian San Bernabe, beitian Gordobil - Bizkaieraren ataria\nPosted on 2016/06/09 2019/04/26\nGoitia eta beheitia tradizinoz beitia gure artean deitura-izenak edo toki-izenak dira gehiago gaur egungo euskaldunontzat, euskal hizkuntzaren berba arruntak baino. Iparraldean bai ezagunak eta biziak dira hondino, eta Nafarroa goialdean be, berba normal lez: aldapa goiti, mendi goiti eta hatarikoak. Pirinioz behekoentzat ez hainbeste, endemas erdi eta sartaldekoentzat.\nOnomastikako izen izoztuak dira gehiago guretzat. Etxe-, auzo- edo herri-izenetan, edo horreetarik datozan deitura-izenetan agiri dira sarrien, banan edo alkarturik, eta horregaitik egiten jakuz ezagun gehienbat. Goitia, edo mugagabez Goiti, eta Beitia, mugagabez Beiti. Hitz konposatu barruan agertzea ez da mira egitekoa: Agirregoitia edo Agirrebeitia, Larragoiti(a) edo Larrabeiti(a) erako izenetan, erreferentziazko izen baten goienean edo barrenean dagoala adierazoteko mendez mende erabili izan dira eta toponimian finkatu. Nori ez jakoz ezagun egiten Azpeitia eta Azkoitia lako sona handiko uriak, esaterako.\nBadira beste izen batzuk -ti atzizkiaz eregiak, edo ndi honen aldaereagaz. Izen arrunten artean guztiz ezaguna dogu barrutia, landa zarratua edo fradua: behiak barrutira atera. Lehenago izen arrunt ziranen, baina gaur toponimo edo hortik gero deitura-izen bihurtu diranen artean ezagunak jakuz: Urrutia, Arandia (handiko aldea), Onandia (hemendiko aldea), Barrundia (barruko edo barruango aldea).\nHonetariko leku-izen batzuk -z atzizki instrumentalaz aurreko izenen bategaz alkarturik erabili izan dira maiztasunez. Guztiz ezaguna dogu Bilbon Urazurrutia, gaur San Antongo zubiaren beste aldean dagoan kalearen izena, baina lehenago uraz handiko alderdiari, ibaiaz beste alde osoari deitzeko erabilten zana. Gorlizen Urazarantze izena jakon auzoaren antzera.\nInstrumental-atzizki horrexegaz finkaturik geratu zan, XIII. mendeko agiri zahar baten aitatzen dan pertsona baten izena be: Peita de Arriazkoiti. Era gardenagoan idatzita: harriaz goiti.\nBaina mehats eta bakan irakurri edo entzungo ditugu Bizkai edo Gipuzkoako idatzietan edo mintzamenezko testuetan goitia edo beheitia, holan izen modura. Lekukotasun bitxienetako bat, W. Rollo eskoziarraren The Basque Dialect of Marquina (1925) iker liburuaren atzeko etnotestuetan orduan Barinagako abade zan Juan Barkin dalako batek harentzat batuak, hurrean. Laminak zer eta zelakoak diran honetara azaltzen da Lamiek izeneko testuaren hasieran (gaurko euskeran emonda): Antxina errekondoko etxeak eta etxe-errotak laminaz ingurauta egoten ei ziran. Euren eginez inor be ezin bizi; hain ziran gogaigarriak, txarrak eta zikinak laminak! Eurek gerriz goitia andrazko ederrak lakoxea eben eta gerriz behetia arrain buztan bakoa. Ez ete da buztana lakoa?\nGerriz goitia eta gerriz beheitia, garriz gorakoa eta garriz beherakoa esateko, esamodu zaharrak dira, gaur nekez entzungo gendukezanak. Baina oraintsukoak gure hiztunen ezpanetan, halanda be, hor agiri danez.\nBeste testigantza polit, dantza- edo trikiti-kopla ezagun baten daukagu. Kopla horren aldaera zahar batek honan dino: Goitian San Bernabe, / beheitian Gordobil, / Otxandioko plazan / tanbolina dabil. Ezagunagoa dogu gaur beste aldaera hau: Altuan San Bernabe, / bajuan Gordobil, / Otxandioko plazan / tanbolina dabil. Gauza jakina da, herri-literaturako errefrau, erromantze eta hareetako bertso-ahapaldietan gorde izan dirala askoz hobeto, gure eguneroko berbetan baino, euskera zaharraren hondarkinak. Eta horreetarikotzat joten ditugu, hor agiri diran biak: goitian, goiko aldean, eta beheitian, beheko partean.\nIzan be, goiti eta beheiti izenok leku-denpora kasuetan erabili eta gorde izan dira gehien eta luzaroen euskal hizkera guztietan. Edota goian aitatu dogun postposizio kategorian, -z goitia, -z beheitia ereduko egituretan.\nBizkai-Gipuzkoetan ahaztuxe edo galduxe dagozan hitzok Iparralde eta Nafarroako hizkeretan, ostera, biziago iraun izan dabe lehen zein gaur. Aibarrok bere Voces hiztegian euskalkien arabera banantzen ditu goia, goian (bizkaiera-gipuzkera) eta goitia, goitian (nafarrera). ARRIBA: b.g. goia; n. goitia. Quando es estar: goian, goitian egon.\nBaina lehenago normalagoak ziran erdi- eta sartaldeko hizkeretan be goitia eta beheitia. XVII. mendekoak diran Bertso bizkaitarrak ziri-bertsoetako ahapaldi batek hau dino: Zeruti gaitean hasi. / Luzbelegan zan ekusi. / Azartu zan esatera: / izango naz goiti. / Barriz Guipuzkoari / enzun deutsagu sarri, / gareala beiti. (Bertso Bizkaitarrak). Goiti eta beheiti horreen esangurea ez da besterik goian, gainean eta behean, azpian baino.\nAraba aldeko berbakeretan be, oraindino galdu barik egozan aldietan, beitiko, beitiagoko eta horretarikoak guztiz ezagunak ziran. J.Bautista Gamiz Sabandoko semeari ezagutzen jakozan euskerazko bertso apurretan XVIII. Mendea, honakoa dakar: Ene gorainziak emozute / ene adiskide gustiai, / beitiko etxeko jenteai / ta beitiagoko arreba biai.\nEta denporan atzerago jota, Lazarragaren bertsoen artean, beste hau dator: Goitixeago ekusi neben, / beste alderutz eginik, / donzeilla flordelisarik asko, / guztiak gorriz janzirik.\nJardun honi atzena emoteko, goiti eta beheiti batera alkarturik dirala sorturiko goiti-beheiti postposizinoa aitatu nahi neuke beren-beregi, gaur ezagunagoa dogun gorabehera dalakoaren esangura berekoa. Orozko, Zeberio eta Nerbioi aldeko euskaldunen artean behin baino sarriago entzuten dira: gu goiti-beheiti, zuk pentsetan dozuna goiti-beheiti eta horretarikoak. J.Manuel Etxebarria adiskideak baturiko etnotestoetan agiri dira erabilera batzuk. Hara bi: Bai, hara, erantzun ei eutsan; personea hil baten baino ez dok egiten bai, eta, ni neu goiti-beheiti ez daiala euki beste mundurako bidean enbarazurik. (Gorbeie I, 1.10). Hator, etorri hadi gauez, miau-gedarroi itxita, eta hau txakurrau goiti-beheiti izango haz, ze zahartzaroan norbere buruaren jaube izatea be ez dok gitxi, eta etxoat pentsetan pleitu-intzigurik eukiko dozuenik (Gorbeie I, 1.14)\nEta postposizino horren inguruan eihoa da gitxi goiti-beheiti esapide bitxia be, gitxi gorabehera ezagunagoaren anaia bikia. Eta esamodu hori darabilen idazle bana-banakoen artekoa dogu J. Mateo Zabala bilbotarra. Gaurko grafiaz: Eta halan balitz bere, zer daukagu horregaz? Ikaratuko ete gintekez horregaiti? Baia gitxi goiti-beheti (gora beheran) erraz da igarten zeuk daukazuna. Tintago egin direanean, eztira hain erraz zuzenduten; eta ezin esan badira hain zuzen-zuzen, esan zeinbat izango zirean gitxi goiti–beheti. (Sermoiak II)\nUrteetan larogeiaz goiti dagoanen batentzat baleiteke ezagun egitea honeek berba biok, edo euron entzutea izatea behinik behin. Ez hain erraz, ostera, berrogeiaz beheiti dagozanentzat, ez hurrago bere. Baina oraindino gorpu ez dagozan ezkero guztiz hitz biok, euskerearen gorputz eta haragi bizi lez jagon daiguzan.\nPosted on 2011/11/15 2019/06/27\nBazkaria Eguerdiko jatordua izateaz aparte, eguneko inportanteena be bada bazkaria. Herrietako baserri nahiz urietako pi...\nPosted on 2020/05/07 2020/05/11\nOHI eta beste maiztasun markak “Ze barri OHI da Motriku herri onean”\n0. SarreraAditz ekintzaren aspektuaren alderdietariko bat, aditzaren bidez adierazotako ekintza ohikoa danean, hau ...\nPosted on 2016/02/18 2019/04/26\nDenpora asko ez da, irratiz entzun neutsala esatari bati euskeraz esaten honako esaldi hau:Berbagunek eratutako batzar...


Irekia Eusko Jaurlaritza - Gobierno Vasco :: Agurtzane Llano: “Datorren 15ean hasiko da Auzolandegiak programa”\nAgurtzane Llano: “Datorren 15ean hasiko da…\n19_07_18_Agurain_Auzolandegiak__66_.JPG Iturria: Irekia\nZortzi auzolandegi: Lemoa, Agurain, Gaubea, Lekeitio, Sopuerta, Arraia-Maeztu, Bergara eta Zamudio\nHorietako hiru nazioarte-eremukoak izango dira eta 5 estatu-eremukoak.\nDatorren uztailaren 15ean, Auzolandegiak programa abiaraziko da; Eusko Jaurlaritzako Enpleguko eta Gizarte Politiketako Saileko Gazteria Zuzendaritzak antolatzen du programa, eta 170 plaza eskaintzen ditu, hiru lurraldeetan banatuta. 2019. urte honetan, zortzi auzolandegi egingo dira, eta guztiak 15 eguneko txandetan, Lekeitioko auzolandegia izan ezik, bi asteko bi txanda izango baititu. Horietako hiru nazioarte-eremukoak izango dira eta bost, estatu-eremukoak.\nEuskadiko auzolandegietan parte hartzen dutenek hainbat jardueratan parte hartuko dute, besteak beste: hezegune bat berreskuratzea Agurainen, arkeologia-indusketa egitea Maeztun, Gaubean Villamardoneseko eremua egokitzea, Sopuertan bidegorri bat gaitzea, Bergarako eta Lekeitioko egoitzetan hirugarren adineko pertsonak dinamizatzea, Lemoan lubakiak eta memoria berreskuratzea eta Zamudion ahultasun nutrizionaleko egoeran dauden pertsonei elikagaiak banatzea eta laguntzea.\n“Eskaintzen diren programen aniztasuna auzolandegi horietako ezaugarrietako bat da”, esan du Agurtzane Llano Eusko Jaurlaritzako Gazteriako zuzendariak. “Gainera, Aguraingo, Gaubeako eta Lemoako auzolandegiak nazioarte-eremukoak izango dira, eta atzerritarrak izango dituzte; horien erreferentziazko hizkuntza ingelesa izango da. Gainerako auzolandegietan, hainbat autonomia-erkidegotako gazteek parte hartuko dute, eta erreferentziazko hizkuntzak euskara eta gaztelania izango dira.\n“Auzolandengien bidez, zenbait balio sustatzen dira, besteak beste, bizikidetza, tolerantzia, elkartasuna, parte-hartzea, kulturen arteko ikaskuntza eta abar”, esan du Llanok. Oraindik auzolandegi horietako batzuetan izena emateko aukera dago. Horretarako, 945 01 95 36 telefono-zenbakira deitu behar da.


Monay - Wikipedia, entziklopedia askea.\nCanton of Sellières (en)\n46° 50′ 12″ N, 5° 35′ 41″ E / 46.8367°N,5.5947°E / 46.8367; 5.5947Koordenatuak: 46° 50′ 12″ N, 5° 35′ 41″ E / 46.8367°N,5.5947°E / 46.8367; 5.5947\nBersaillin, Darbonnay, Sellières eta Toulouse-le-Château\n124 (2017ko urtarrilaren 1a)\n68 (%54.8) 56 (%45.2)\nMonay Frantziako udalerria da, Jura departamenduan dagoena, Borgoina-Franche-Comté eskualdean. 2013an 149 biztanle zituen.\n2007an Monay udalerrian erroldatutako biztanleak 149 ziren. Familiak 59 ziren, horien artean 16 pertsona bakarrekoak ziren (4 bakarrik bizi ziren gizonak eta 12 bakarrik bizi ziren emakumeak), 19 seme-alabarik gabeko familiak ziren, 16 seme-alabak dituzten bikoteak ziren eta 8 seme-alabak dituzten guraso-bakarreko familiak ziren.\n2007an 76 etxebizitza zeuden, 62 familiaren etxebizitza nagusia ziren, 10 bigarren erresidentzia ziren eta 4 hutsik zeuden. 69 etxeak ziren eta 7 apartamentuak ziren. 62 etxebizitza nagusietatik 53 bere jabearen bizilekua ziren eta 10 alokairuan okupaturik zeuden; 3 etxek bi gela zituzten, 11 etxek hiru zituzten, 16 etxek lau zituzten eta 33 etxek bost zituzten. 50 etxek euren parking plaza propioa zuten azpian. 22 etxetan ibilgailu bat zegoen eta 34 etxetan bat baino gehiago zituzten.\nMonay udalerriko biztanleria-piramidea 2009an .\n2007an lan egiteko adina zuten pertsonak 99 ziren, horien artean 71 aktiboak ziren eta 28 inaktiboak ziren. 71 pertsona aktiboetatik 64 lanean zeuden (36 gizon eta 28 emakume) eta 7 langabezian zeuden (3 gizon eta 4 emakume). 28 pertsona inaktiboetatik 11 erretiraturik zeuden, 7 ikasten zeuden eta 10 "bestelako inaktibo" gisa sailkaturik zeuden.\n2009an Monay udalerrian 63 unitate fiskal zeuden, 148,5 pertsonek osaturik. Pertsona bakoitzeko diru-sarrera fiskalaren mediana urteko 16.977 euro zen.\n2000. urtean Monay udalerrian 8 nekazaritza-ustiategi zeuden.\nToulouse-le-Château (1,5 km)\nDarbonnay (2,3 km)\nSellières (2,5 km)\nBersaillin (2,7 km)\nLa Charme (2,8 km)\nSaint-Lothain (4,0 km)\nBNF: 15258705t (data)


Lin Ton Taun. El Tubo 51, 1994ko otsaila. (Disko iruzkinak)\nZestoako seikote honen lehen lan hau kontutan hartzekoa da garatzen duten estilo elkarpen bereziagatik, tritikixa, bertsolaritza, eta rocka hain zuzen. Interesgarria suertatzen da eta berria ere nolabait, aitzindariak badituela gogoratuko baituzue askok; horra hor Hertzainak-ek bere garaian egindako esperientziak edota aspaldian sortutako trikipunk. Guzti hau ondoen adierazten dituzten kantuak "Begiak okertuta", "Askatasun egarriz" eta "Zestoako harrobia" dira, hirurak alaiak eta entretenigarriak. Hala ere badute bere alde gogorra, ia heavyra hurbiltzen dena: "Hodei ilunak", "Zu gabe", "Etsaiaren atzaparretan" eta "Intsumisoa" bezala. Tristura eta hunkigarritasunerako lekua ere badago "Kateak apurtu" abestian, musikalki oso landua, gogortuz dihoan funky lasaia da.\nHitzak taldeak berak idatzitakoak dira, bi ezik: "Mendian gora rap", Xabier Amuriza idazlearena dugu. Bertan denetatik dago, ska, heavy-rap eta mezu baikorra. Bigarrena "Erasua faxista" da, Errexil bertsolariak 1992an idatzitakoa eta bertsolarien gremiotik betirako kaleratua izatea balio zitzaiona.\nOrokorrean lan honek jorratzen dituen gaiak gazte orori ardura zaizkionak dira: langabezia, euskal kultura, droga, intsumisioa, presoekiko elkartasuna eta ekologia. Taldeari bere gaztetasuna nabaritzen bazaio ere ezin zaie ukatu euskal pop musikan irekitzen hasi diren bide berria.


2019ko maiatzaren 25a, larunbata | Ordua Euskal Herrian 08:06:10\nZubietako erraustegiak zeresana ematen jarraitzen du bere bideragarritasuna dela-eta. Egun Gipuzkoako foru gobernua osatzen duten EAJ- PSE-EE koalizioak, 2016an erraustegiak urtean 200.000 tona hondakin erretzeko gaitasuna izatea adostu zuen. Aurretik planifikatuta zegoen hondakin kopurua moldatu egin behar izan zuten, hiru urte lehenago Gipuzkoako Hondakinen Konsortzioak proiektu “neurrigabea” zela erabaki baitzuen. 2013an, 260.000 tonako ahalmena izatea aurreikusi zuen aurreproiektuak. Iñaki Petxarromanek Berrian argitaratutako albisteak, erraustegiaren bideragarritasuna ezbaian jartzen du, datuen bidez.\nGaur gaurkoz, Gipuzkoan sortzen den hondakin kopurua aurreikusitakoa baino baxuagoa da: 2017an 152.000 tona hondakin bildu ziren, hiri hondakinekin parekagarriak diren hondakin industrialak, komertzial eta instituzionalak kontuan izanda. Horrez gain, beste 14.000 tona, birziklatze prozesuetatik sortutako errefusetik datoz. Hondakin guzti horiek tratamendu mekaniko biologikotik pasa behar dute erraustegietako labeetan amaitu baino lehen. Gauzak horrela, 109.000 tona inguru geratuko lirateke errausteko moduan. GuraSOS plataformak emandako datuak dira. Gipuzkoako Diputazioak, baina, “okertzat” jo du datua.\nAldundiaren arabera, GuraSOSek emandako datuei birziklatze prozesuetatik sortzen diren errefusak gehitu behar zaizkio. Hau da, Diputazioak uste du aurreikuspenak “betetzen” ari direla eta datozen 35 urteetan erraustegian tratatu beharko diren errefus kopurua 155.000 eta 175.000 artekoa izango dela.\nGuraSOSek emandako datuekin, erraustegiko labe bakar bat beteko litzake, bestea erabilpenik gabe utziz. Hori dela eta, Gipuzkoako Hondakinen Konsortzioak eta erraustegia kudeatuko duen enpresa taldeak –Urbaser multinazional txinatarra barne – sinatutako kontratuaren arabera, kanpotik hondakinak esportatzea “aukeren artean” sartzen da, hitzarmenak ez baitu debekatzen halakorik. Akordioaren arabera, hamarkadaz hamarkada are eta tona gehiago erraustuko baitira: 160.000 tona 2020an, 170.000 2030ean, 180.000 2040an eta 190.000 2050ean.\nGipuzkoako Diputazioaren arabera, iaz hondakinen %49 birziklatu ziren Gipuzkoan, eta Bruselak 2035erako %65 birziklatzeko helburua ezarri du. Datu horiek esku artean izanda, zalantza da nondik aterako den hainbeste hondakin erraustegia bideragarria izan dadin.


Fundación Estadio - 'Aire zabalean' irteerak\nEzohiko uda honetan, irteerak antolatu ditugu (Estadioren ingurumarietan), aire zabalean eta eskurik onenetan mugitzeaz goza dezazun.\nUztaileko ostegunetan, sarrera libre eta dohainik izanda, ikusleentzako tokia betetzen den arte.\n- Ibilketa nordikoa: Ibilketa nordikoko titulua duten irakasleen laguntzarekin, jar ezazu sasoian zure gorputz osoa, ibilketa nordikoarekin. Irteerak egingo ditugu, gure ingurunean zehar, makilekin (zureak ekarri beharko dituzu). Zure indarra, erresistentzia eta koordinazioa hobetzen lagunduko dizun teknika atsegin, leun, eraginkor eta efiziente bat landuko duzu.\n- Naturan zeharko ibilaldiak: mendiko gidari onenekin, oinez eta presarik gabe ibili ahal izango zara. Hurbileko natura eta Gasteiz inguruko udalerriak, ibilbideak, bidezidorrak eta abelbideak gozatuko dituzu.\n- Lasterka: Lagunartean lasterka aritzera irten nahi baduzu, eta entrenatzaile baten laguntza teknikoarekin, asteroko hainbat irteera antolatu ditugu (goizez eta arratsaldez), zure osasuna hobetzen eta ondo pasatzen laguntzeko.\n- Estadioko ate nagusia da irteera eta helmuga. Ordu-orduan abiatuko gara, garaiz etorri.\n- Pertsonen arteko distantzia (1,5 m) gorde beharko duzu, eta eskuak garbitu beharko dituzu lehenago eta geroago.


Azken hamarkadetan izotz-urtze artikoa handitu egin dela detektatu du azterlan batek | Consumer\nAzken hamarkadetan izotz-urtze artikoa handitu egin dela detektatu du azterlan batek\nBeste lan baten arabera, planetako goi-latitudeetan kutsadura handitu delako gertatu da hori.\n“Science” aldizkariak atzo plazaratutako azterlan baten arabera, Artikoko urtzea azkartu egin da azken hamarkadetan, eta klima-aldaketak eragin ditzake planetako eskualde epeletan. Gainera, beste azterlan batek dio izotza urtzearen arrazoia kutsadura dela, planetako goi-latitudeetan handitu egin baita.\nMark Serreze Coloradoko Unibertsitateko Elurrari eta Izotzari buruzko Datu Zentro Nazionaleko zientzialariak adierazi zuenez, itsaso artikoetan izotza desagertu da, eta une “kritiko” batera iritsi da. Hala, izotzmetaketa negatiboa izan da itsaso horietan hilabete guztietan 1979tik aurrera, orduan hasi baitziren sateliteak erabiltzen behatzeko.\nSerrezek zehaztu zuenez, gas-kontzentrazioak handitzeak 100.000 kilometro karratu izotz galtzea eragin du aurten. “Artikoak udako hilabeteetan izotz asko galtzen duen bitartean, badirudi neguan ere izotz gutxiago sortzen duela”, azaldu zuen ikertzaileak. Joera horri jarraituz gero, litekeena da Artikoan izotzik ez dagoen egoera batera azkar aurreratzea, zientzialariak esan zuen.\nartiko handitze urtze


Ezpatekin eta hitzekin dantzan — dantzan.eus\nHemen zaude: Hasiera › Hemeroteka › Ezpatekin eta hitzekin dantzan\nEzpatekin eta hitzekin dantzan\nZumarragarrek Santa Isabel eguna ospatu zuten atzo eta Imanol Lazkanok azkenekoz abestu zuen Antiguan\nZumarragarrek jaietako egun handia ospatu zuten atzo: Santa Isabel eguna. Urtero moduan, herritarrak Antiguan elkartu ziren.\nGoizean Irrintzi taldeko dan-tzariek, Antziñako Ama taldeko txistulariek lagunduta, ezpata-dantza eskaini zuten. Ondoren, bazkaria eta erromeria izan ziren. Normalean dantzariak eta txistulariak izaten dira protagonista nagusiak, baina atzo bertsolari batek ere zeresana eman zuen: Imanol Lazkanok. Izan ere, aurtengoa du azken urtea plazatan eta atzo abestu zuen azkenekoz Antiguan. Zumarragarrek omenaldi xume bezain hunkigarria eskaini zioten azken 20 urteotan herriko jai nagusian abestu duen Azpeitiako bertsolari handiari. Gehienetan Joxe Agirrerekin aritu da. Iaz, lehenengoz, Zumarraga eta Urretxuko bertso eskolakoek ere kantatu zuten berarekin.\nLazkanok "uzteko garaia" heldu dela uste du: "Bertsolaritzari asko eman diot eta oraindik ere nire beharra duela ikusiko banu, jarraitu egingo nuke. Baina ez dut uste nire premia duenik. Plazak beti eman dit izu pixka bat eta hori adinarekin ez da gutxitzen. Bertsolaria ez da joan behar plazara errukia ematera, poza ematera baizik".\nHala, joan zen astean azken saioa eskaini zuen Urretxun eta atzo Zumarragan: "Urte hauetan guztietan Agirrek eta biok jende asko ezagutu dugu. Euskal Herriak merezi baino gehiago mimatu gaitu". Zumarragan ere lagun asko egin dituzte. "Antion jende asko biltzen da. Goizean, batik bat, giroa oso berezia izaten da. Mutikotan izan nuen Zumarragako festaren berri: Oñatz auzoko bizilagunei entzunda", esan zuen.\nLazkanok plazatan abesteari utziko dio, baina ez plazetara joateari: "Santa Isabel eguna berezia da eta, seguru aski, datozen urteetan ere hemen izango naiz. Festa oso polita da eta lagun zaharrak bisitatzera etorriko naiz". Eta atzo bere lekukoa hartu zuten Urretxu eta Zumarragako bertso eskolako lagunak entzutera ere bai, noski: "Urretxu eta Zumarragan bertsolari oso onak daude. Gazte gogotsuak ikustea oso pozgarria da".


Baliabideak - bertsoikasgela.eus\nBertsozale.eus | Bertsoa.eus | BDB | Bertsoeskola\nAste honetan ikasgelan egindakoa berrartzeko aukera duzu hemen. Jarraituko dugu?\nPuntuka ariko gara, taldeka, bertsoak osatzen. Lehenik puntu erdiak osatzen hasiko gara eta, ondoren, oina emanda bota beharko dugu gure puntua. Taldeka lehiatzeko prest?\nBideoteka - Udaberria\nNaturan berritzea, jaiotzea esan nahi du udaberriak. Goza dezagun urtaro honi eskainitako sortekin!\nAzken puntua eta 2 oinak emango zaizkigu, 3 puntuko koplak osa ditzagun, atzekoz aurrera. Karta jolasen bidez ere egin dezakegu!\nUdaberria, odol berria\nBat-batean egingo dugu, bertsoetan falta diren tarteak osatuz!\nBideoteka - Ingurumena\nIngurumenarekiko gizakiok ditugun jarrerek emango digute zer pentsatua, bertsoaldi eta sorta hauetan!\nNeurri handietan, etena non doan lantzeko jolasak.\nBertso bat egingo diogu, guretzat garrantzitsua den pertsona horri. Nori eskainiko diozu zuk? guraso bati, neba-arrebari, izeba-osaba, aitona-amona, lagun berezi horri...? Ausartuko al gara, gero, berari abestera?\nPuntuari erantzungo diogu. Horretarako, 6 oin ditugu aukeran. Sexismoari buruzko galderek emango digute zer pentsatu eta zertaz hitz egin ere! "Lehen puntua emanda" karta jolasekin ere egin genezake.\nNire bertsoa - Bertso sortak (II)\nGure bertso sorta jarriko dugu. Zein gai bistarazi nahi dugu?\n2018ko Bertsomoviedan aurkeztutako lana. Meatzeetako emakumeei buruzko bi kantu, irudiz hornituta. Karaokea: Gabi de la Maza.\nZer jan, huraxe omen gara! Zaintzen al dugu elikadura? Lehen puntua jarriko digute. Eman diezaiogun segida, puntuka!\nKopletan ariko gara, janari plateren inguruan. Horretarako, azken puntua eta oina emango zaigu. Osa dezagun lehen puntua!\nMundu bat bertso (3) - Liburua PDF\n"Mundu bat bertso" liburu horia PDFan, ikasleek bertan idazteko zein azpimarratzeko moduan.\nEzagunak dira Tolosako Inauteriak. Ikus dezagun iruditan eta bertsotan, zer festa izaten den bertan!\nHitza asmatu behar dugu. Horretarako, definizioa eta hitzaren amaiera emango zaigu.\nBadator mozorrotzeko garaia! Lehen puntuak emango zaizkigu. Osa ditzagun koplak!\nGeure buruari - Sekuentzia PDF\n"Geure buruari" sekuentzia didaktikoa, PDFan, ikasleek bertan idazteko zein azpimarratzeko moduan.\nMundu bat bertso (2) - Liburua PDF\n"Mundu bat bertso" liburu arroxa PDFan, ikasleek bertan idazteko zein azpimarratzeko moduan.\nSoineko zuriz jantzi zaigu lurra\nElurrari buruz bat-batean egingo dugu, bertsoetan falta diren tarteak osatuz!\nSanta Ageda - kantu erronda Asteasun\nBaserri aurrean egindako kopla saioa. Etxeko nagusiak kotxe tailerra dauka, mekanikaria da; horren bueltan zirikatu zuten.\nSanta Ageda - kantu erronda Berastegin\nBerastegiko denda, elkarte eta baserrietan kantatutako kopla umoretsuak.\nAnimalia bakoitzari kopla bat botako diogu. Horretarako, azken puntua eta oina emango zaigu. Gure lana, lehen puntua asmatzea izango da.\nAurkezpen koplak - ereduak\nGeure burua deskribatuz, aurkezpen koplak egingo ditugu. Ikus ditzagun ereduak!\nLagun ezkutuari mezua - ereduak\nZertan zara ona?\nBakoitzak gure alboko laguna zertan den abila azalduko dugu, kopla batean. Horretarako, nahi ditugun oin bikoteak erabili genitzake.\nEgin dezagun kopletan, gustuko jakien inguruan!\nRap oinarria (3)\nRap oinarria (2)\nLehen puntua jarriko digute eta 3 oin ditugu eskura. Erantzutea izango da gure erronka: zirtoz, kopletan zein bertsotan. Puntuka ere ari gaitezke!\nZenbat gara? Euskararen aldeko mezu errimatuak\nMezu errimatuak sortuko ditugu, euskararen aldeko gure ereserkia sortuz, zirtoka. Euskararen Egunean eskolako festan zabal genezake, lau haizetara!\nBi oinekin kopletan eta elkarri gaia asmatzen\nLehenik zer roletan ari nahi dugun erabakiko dugu: bertsolari ala gai-jartzaile. Bertsolariek binaka jarrita kopla sortuko dute; horretarako bi oinak emango zaizkie. Gai-jartzaileek, berriz, bertsolarientzat aldiro gaia asmatuko dute; noski, oin bikoteari ondo doakion gaia izan dadin zainduz.\nKoplatan, galdera-erantzunetan ariko gara. Jarritako puntuari erantzungo diogu, kolpe bakarrean.\nGabonetako zorion mezua - Sekuentzia PDF\n"Gabonetako zorion mezua" sekuentzia didaktikoa, PDFan, ikasleek bertan idazteko zein azpimarratzeko moduan.\nDylan Inglis- ingalaterrako bertsolaria!\nDylan Inglis bertsotan ikasten ari da, ingalaterratik, bere kasa, bertso webguneen laguntzaz. Aissa Intxausti lekeitiarrarekin egiten du gero bertso-eskola, bideo konferentzia bidez. Hitzetik Hortzera saioak egindako 10 minutuko erreportaia.\nNire bertsoa - zoriontzeko bertsoa\nGabonetan senideei, lagunei emateko mezua prestatuko al dugu bertsotan? Gero, nahi duenak postal eder bat sortu dezake, eta bertsoa bertan idatzi. Edo abestuz grabatu eta mugikorrez zabaldu genezake.\nZirtoka erantzungo diogu elkarri, esaldi errimatuekin. Hemen ditugu horretarako jolasak.\nIgandean mendira goaz!\nEtxe batzuetan ohikoa izaten da igandetan gurasoek mendi txangoa egin nahi izatea seme-alabekin. Bertsoak osatuko ditugu, bat-batean. Lehen eta azken puntuak emanda datozkigu. Tarteko bi puntuak, gure esku!\nEz gaude konforme! - Sekuentzia PDF\n"Ez gaude konforme!" sekuentzia didaktikoa, PDFan, ikasleek bertan idazteko zein azpimarratzeko moduan.\nHitz egin dezagun nork gure buruaz: gure zaletasun, bertute eta ajeez! Koplatan, galdera-erantzunetan ariko gara. Jarritako puntuari erantzungo diogu, kolpe bakarrean.\nHankaluzea ala hankamotza da?\nKoplan hankaluzea ala hankamotza egin den identifikatzeko jolasak.\nEtxeko garbiketei buruz bat-batean egingo dugu, bertsoetan falta diren tarteak osatuz. Puntu erdiak osatzea izango da gure lana.\nTaldetik kanpo gelditzeko beldurra\nEskolako unerik ederrena, jolasgaraia! Osa ditzagun esaldi errimatuak, koplak ala bertsoak, bat-batean. Horretarako, azken puntuak emango zaizkigu eta oin zerrendak, aukeran.\nBi-hiru puntu josteko prest? Has gaitezen kopletan! Horretarako laguntza fitxak ditugu hemen.\nJolas gaitezen oinak urperatzen!\nBota dink! - Sekuentzia PDF\n"Bota dink!" sekuentzia didaktikoa, PDFan, ikasleek bertan idazteko zein azpimarratzeko moduan.\nNeguko Eskea -Sekuentzia PDF\n"Neguko Eskea" sekuentzia didaktikoa, PDFan, ikasleek bertan idazteko zein azpimarratzeko moduan.\nKatua eta zakurra\nOfizioka ariko gara. Horretarako, gaia eta azken puntuak emango zaizkigu. Baita oin zerrendak ere, aukeran.\nIspilu aurrean zenbat denbora… Osa ditzagun bertsoak ala koplak, bat-batean. Horretarako, azken puntuak eta oinak emango zaizkigu.\nGure aste arrunt bati buruz ari gaitezen, bat-batean. Horretarako lehen puntua jarriko digute, eta oinak. Eman diezaiogun segida, esaldi errimatuak asmatuz ala puntuka!\nAZPITITULUAK JARTZEN - piropoak\nPatxi Gallegok marraztu digun egoera honetan, ea asmatzen dugun azpitituluak jartzen!\nAZPITITULUAK JARTZEN - kabenzotzak\nPatxi Gallegok asmatu du kabenzotzak marrazkiz esaten. Ea guk asmatzen dugun egoera honi azpitituluak jartzen!\nKokoteraino gaudela, nola esan?\nLerro bat baino ez dugu sortu behar. Has gaitezen, txandan-txandan!\nPiropoak asmatuko ditugu\nMolde bat har genezake eredu, eta tankerakoa asmatzen saiatu. Bestela, libre-libre!\nOinen bitxilorea - Zeinentzat eginak?\nOin zorrotzak - Jostailuak ez daude krisian\nKale hizkera - Sekuentzia PDF\n"Kale hizkera" sekuentzia didaktikoa, PDFan, ikasleek bertan idazteko zein azpimarratzeko moduan.\nIragarkia - Sekuentzia PDF\n"Iragarkia" sekuentzia didaktikoa, PDFan, ikasleek bertan idazteko zein azpimarratzeko moduan.\nHitz polisemikoak- ereduzko sorta - Bazkari eskasa\nBaietz bat-batean! - Sekuentzia PDF\n"Baietz bat-batean!" sekuentzia didaktikoa, PDFan, ikasleek bertan idazteko zein azpimarratzeko moduan.\nAsmakizunak (3) - Sekuentzia PDF\n"Asmakizunak" sekuentzia didaktikoa, PDFan, ikasleek bertan idazteko zein azpimarratzeko moduan.\nAsma ditzagun ZERA BAINO ZERAGOKOAK!\nIa zein esapide sortzen ditugun, umorez!\nGasteizko aldizkari digitala bertan!\nIkasturte emankorra izan da Gasteizen ere. Ikastetxeetan bertsolaritza eskolak, gazteentzat lehiaketak, bertso saioak, bertso-eskola... Denetik egin dugu! Egindako bidea ikusi nahi?\nGorbeialdeako aldizkari digitala bertan!\nIkasturte emankorra izan da Gorbeialdean ere. Ikastetxeetan bertsolaritza eskolak, gazteentzat lehiaketak, bertso saioak, bertso-eskola... Denetik egin dugu! Egindako bidea ikusi nahi?\nAiaraldeako aldizkari digitala bertan!\nIkasturte emankorra izan da Aiaraldean ere. Ikastetxeetan bertsolaritza eskolak, Arabako bertso kuadrilla artekoa, gazteentzat lehiaketak, bertso-eskola... Denetik egin dugu! Egindako bidea ikusi nahi?\nPostal ereduak 3 - Italiatik\nPostal ereduak 2 - Karibetik\nPostal ereduak 1 - oporrak herrian\nHitz polisemikoak- ereduzko sorta - Gure ikasgela\nHitz egin dezagun oheaz: hain gurea den leku horretaz. Lehen puntua jarriko digute. Eman diezaiogun segida, puntuka!\nMaiteminduta al gaude?\nGaldera hauekin musugorritzen dena, maiteminduta dagoen seinale! Lehen puntua jarriko digute. Eman diezaiogun segida, puntuka!\nEz da ederra sukarraz ohean egon beharra… Lehen puntua jarriko digute. Eman diezaiogun segida, puntuka!\nAukera zabala dugu kirolean ere! Koplatan, galdera-erantzunetan ariko gara. Jarritako puntuari erantzungo diogu, kolpe bakarrean.\nZarata baino, hobe musika! Bat-batean egingo dugu, bertsoetan falta diren tarteak osatuz!\nFutbolzaleak al gara?\nFutbolari buruz bat-batean egingo dugu, bertsoetan falta diren tarteak osatuz!\nTxakurra nork paseatuko du?\nOfizioka ariko gara. Horretarako, gaia eta azken puntuak emango zaizkigu.\nOporretan baserriko lanak\nFestara irteteko negoziaketan\nOfizioka ariko gara. Horretarako, gaia azken puntuak emango zaizkigu.\nSentimendu edo gorputz aldarte ezberdinetako egoerak irudikatzen ariko gara. Horretarako, azken puntuak emango zaizkigu eta oin zerrendak, aukeran.\nIzerdi galantak bertso-eskolan\nAri al gara hobetzen bat-batean? Askatu al zaigu mingaina? Osa ditzagun bertsoak ala koplak, bat-batean. Horretarako, azken puntuak emango zaizkigu eta oin zerrendak, aukeran.\nAzken puntua ere tolesten\nKoplatan egingo dugu, bat-batean. Azken puntua biribiltzea ere gure esku dugu. Ea zer datorkigun!\nKoplatan, lehen puntua asmatzea izango da gure lana. Horretarako zein oin hautatuko dugu?\nKoplatan egingo dugu, bat-batean. Lehen puntua soilik asmatu behar dugu. Baietz lortu!\n2 oinak emanda\nEgin dezagun kopletan, bat-batean!\nZerk amorrarazten gaitu?\nZerk jartzen gaitu sutan gori-gori? Eta zer egin genezake halako egoeratan? Binaka jarri eta egin dezagun koplatan! Lagun batek, zerk haserrearazten gaituen egoera bat deskribatuko du. Beste lagunak, horrelakoetan zer egin genezakeen proposatuko du.\nGustuko al dugu bat-batean jardutea? Zer da bertsolaritzaz gustatzen zaiguna? Lehen puntua jarriko digute. Eman diezaiogun segida, puntuka! Nahi ditugun oinak baliatu ditzakegu.\nIkasketen ondoren zer?\nIrudikatu al dugu, eskola bukatzean, zer lanbidetarantz zuzendu nahi ditugun gure pausoak? Lehen puntua jarriko digute. Eman diezaiogun segida, puntuka! Nahi ditugun oinak baliatu ditzakegu.\nNola sortzen da bertso bat?\nPuntulari - fitxa guztiak PDF bakarrean\nPuntuka aritzeko fitxa guztiak batera deskargatu ditzakezu hemen, dokumentu bakarrean.\nEskolarekin nora irten gara egun pasa? Osa ditzagun koplak, bat-batean!\n4 oinak emanda\nBertsotan aritzeko, bat-batean, har ditzagun 4 oinak eta ea nola josten ditugun!\nBertso komikia - Sekuentzia PDF\n"Bertso komikia" sekuentzia didaktikoa, PDFan, ikasleek bertan idazteko zein azpimarratzeko moduan.\nIpuinak bertsotan - Sekuentzia PDF\n"Ipuinak bertsotan" sekuentzia didaktikoa, PDFan, ikasleek bertan idazteko zein azpimarratzeko moduan.\nBagatoz Gabonetatik bueltan! Lehen puntua jarriko digute. Eman diezaiogun segida, puntuka! Nahi ditugun oinak baliatu ditzakegu.\nGuk euskaraz -Sekuentzia PDF\n"Guk euskaraz" sekuentzia didaktikoa, PDFan, ikasleek bertan idazteko zein azpimarratzeko moduan.\nLagun ezkutua - Sekuentzia PDF\n"Lagun ezkutua" sekuentzia didaktikoa, PDFan, ikasleek bertan idazteko zein azpimarratzeko moduan.\nKale Nagusia 70


Zezenketak landatzeko aholkuak | Consumer\nZezenketak landatzeko aholkuak\nNeguko landare errazenetako bat da\nNeguan, batez ere gure etxeen barruan, lantzeko landare errazenetako bat jauntxoak dira. Lorategian ere jar ditzakezu, orain aipatuko dugun teknika bera erabiliz. Hala ere, etxe barruan hobeto babestuta egongo dira eguraldi txarretik, izozteetatik esaterako.\nJacintoak berotutako geletan jartzen baditu, ureztaketa zaindu beharko du eta noizean behin lainoztatu, berogailuak ingurua artifizialki lehortzen duelako eta tenperatura-aldaketa etengabeak eragiten dituelako. Tenperatura-aldaketa horiek, ureztatzeko orduan kontuz ibili ezean, aleak honda ditzakete eta kokapen egokia aukeratu.\nHautatu kolpeek hondatuta ez dauden erraboilak, orbanak edo deformazioak dituztenak. Mantenugai askoko substratuetan eta drainatze onarekin landatu behar dira, gehiegizko urak sustrai-sistema honda ez dezan eta loreak garaiz aurretik zimeltzeko.\nBirlandatu jauntxoen erraboilak banakako loreontzietan, gutxi gorabehera 9 zentimetro. Kontuan hartu behar da zurtoinek sortzen duten muturra loreontzitik edo lorategiko lurretik irten beharko dela. Beren aleak ernamuintzeko, zortzi edo hamar astez toki ilun batean landatu beharko dituzte. Jacinto erraboilen zentro bat osatu nahi baduzu, egokiena da lorontzi bateratu batean jartzea.\nHosto asko dituztenean eta zurtoinak hazten ari direnean, jarri goroldioa bere erdiko lurraren gainean eta jarri behin betiko tokian.\nFlores-eu jacinto-eu mahai-zentro


Ireki da industria-zibersegurtasun arloko laguntzak eskatzeko 2022eko programa!\nBosgarren urtez jarraian, Eusko Jaurlaritzak, SPRI Taldearen eta Zibersegurtasunaren Euskal Zentroaren bidez, industria-zibersegurtasunaren arloko laguntza programa jarri du martxan. 18.000 euro arteko diru-laguntzak emango dira, itzuli beharrik gabe, zerbitzu aurreratu eta industria arloko enpresetan zibersegurtasuna hobetzeko.\nLaguntzek proiektuaren hardware eta software gastuen % 80 estaliko dute gehienez; eta aholkularitza edo/eta ingeniaritza gastuak proiektuaren % 20 izan behar dira gutxienez. Dirulaguntzak % 5 handiagoak izango dira euskararen erabilerako Bikain kalitate ziurtagiria zein Berdintasun plan bat duten edo euskarazko softwarea darabilten proiektuentzat.\nIndustria-zibersegurtasunerako 2022ko laguntza-programa\nEusko Jaurlaritzaren Garapen Ekonomiko, Iraunkortasun eta Ingurumen Sailak programa hau jarri du abian. Hasierako aurrekontua 3.500.000 eurokoa izango da. Enpresa bakoitzeko 18.000 eurorainoko itzuli beharrik gabeko dirulaguntzak eskainiko dira. Laguntza horien bidez, gure industriaren zibersegurtasuna hobetzeaz gain, lan-merkatuaren lehiakortasuna ere hobetu nahi dugu.\nProgramaren xedea sistemen konbergentzia eta integrazioa IT/OT inguruneetarako, lantegietako ekipo industrialetarako urruneko sarbideen sekurizazioa, auditoretzak, kanpoko erasoen simulazioak, plantillaren kontzientziazioa, enpresa bakoitzaren egungo egoeraren diagnostikoa eta jardunbide egokiak barneratzeko edo ziurtagiriak eskuratzeko proiektua lagunduko dira.\nZein enpresak egin dezakete eskaera?\nIndustria produktu-prozesuekin lotutako zerbitzuen arloko edota industria arloko enpresak, edota industria produktu-prozesuekin lotutako zerbitzuen arloko edota industria arloko Enpresa Taldeetako kide nagusiek, betiere, Euskadin kokatuta badaude, eta aipatutako ezaugarriak betetzen badituzte. Kontuan izan behar da beren egoera ekonomikoa zein den, eta diruz lagundu daitezkeen jardueren inguruko proiektuak aurkeztu beharko dituzte. Horretaz gain, honakoak bete behar dira:\nIndustria produktu-prozesuarekin lotutako zerbitzu edo industria jardueraren zentro bat Euskadin egon behar da. Lantoki horretan izango luke eragina aurkeztutako proiektuak, eta bertan garatuko litzateke diruz lagunduko den jarduera.\nEuskadiko Jarduera Ekonomikoen gaineko Zergari dagokion industria epigrafean agertu behar da.\nZein proiektu lagundu daitezke diruz?\nZibererasoetatik babesteko sistemen konbergentzia eta integrazioa IT/OT inguruneetarako (Information Technology/Operational Technology). Arkitektura seguruak diseinatu eta exekutatzea eta, hala badagokio, sare industrialen segmentazioa gauzatzea.\nProdukzio lantegiko ekipo industrialetarako –beharrezkoak direnak ekipoen mantenimendurako, kontrolerako eta operazioetarako– urruneko OT sarbideen sekurizazioa, lan horiek gero eta sarriago egiten direlako urrunetik.\nIndustriak zibersegurtasun industrialaren arloan duen egoeraren diagnostikoa egitea eta ekintza plan bat prestatzea Zibersegurtasuna hobetzeko. Arrisku industriala eta ahultasun industriala aztertzea. Sistema industrial kritiko bateko elementuen inbentarioa egitea. Intrusio industrialeko test bat egitea. Ahultasunak aztertzea webeko aplikazioetan. Haririk gabeko komunikazio industrialen auditoretzak egitea.\nZibersegurtasun industrialeko estandarretara egokitzea. Arauen eguneraketa: ISO27001, Segurtasunaren Eskema Nazionala, PIC Erregelamendua, zibersegurtasuna kudeatzeko prozesuaren etengabeko hobekuntza, eta antzekoak.\nInformazio estrategikoa edo sentikorra babesteko neurriak, hala nola jabetza intelektuala, I+G+Bko estrategiak, eraikinen planoak edo produktuen diseinuarenak, RGPDk eragindako informazioa, edo negozioaren lehiakortasunari eta jasangarritasunari zuzenean lotutako beste batzuk.\nEnpresa industrialen zibersegurtasun-maila esanguratsuki hobetzeko eta gerta daitezkeen eraso-mota desberdinekiko arriskua eta ahultasuna murrizteko beste proiektu batzuk.\nPrograma honen onura jaso nahi duzu?\nLotura honen bidez, laguntza-programan sartu eta zure enpresaren izena eman dezakezu. Gainera, araudi osoa kontsulta daiteke.\nProgramaren argitaratze-data: 2022/03/25\nAurkezteko azken eguna: 2022/11/14 .\n2021ko deialdian, 404 euskal enpresak jaso zituzten laguntzak: 3,4 milioi euro eman ziren laguntzetan, eta 8,3 milioi euroko inbertsio pribatua egin zen. 440 proiektu aurkeztu ziren guztira. Horien %49,26 Gipuzkoan daude kokatuta, %33,91 Bizkaian, eta beste %16,83 Araban.\nAzken deialdiko infografia honetan urteotako bilakaera laburbildu nahi dugu, modu grafikoan.\n2020ko deialdian, 178 euskal enpresak jaso zituzten laguntzak: 1,3 milioi euro eman ziren laguntzetan, eta 3,77 milioi euroko inbertsio pribatua egin zen. 200 proiektu aurkeztu ziren guztira. Horien % 56 Gipuzkoan daude kokatuta, % 33 Bizkaian, eta beste % 10 Araban.


Feudo - Wikipedia, entziklopedia askea.\nFeudoa (feodum edo feudum Erdi Aroko latinean) errege edo jaun baten eta bere basailuaren arteko hitzarmena, horren bidez basailuaren jaunaren lurrak landu eta erabili ahal izateko.\nIX. mendetik aurrera, jopuak bere biziko leialtasuna eskaintzen zion jaunari omenaldi baten bidez, eta feudoa izaten zen, ez beti, jaunak ordainean emanikoa. Lur eremu bat izaten zen gehienetan feudoa, baina bestelakoa ere izan zitekeen (errota bat, eliza bat, hamarrenak, diru kopuru bat...). Feudoaren ordainetan, diru eta militar laguntza gerra garaian (auxilium) eta aholkua arazo zibiletan (consilium) eman behar zizkion basailuak jaunari. Denboraren ariaz, feudorako eskubideak oinordekotzan igaro zitezen utzi zuten jaunek, beste diru kopuru baten ordainean (relevium). Gizarte feudaleko oinarri juridiko nagusi bihurtu zen feudoa.\nArtikulu honen edukiaren zati bat Lur hiztegi entziklopedikotik edo Lur entziklopedia tematikotik txertatu zen 2015-05-19 egunean. Egile-eskubideen jabeak, Eusko Jaurlaritzak, hiztegi horiek CC-BY 3.0 lizentziarekin argitaratu ditu, Open Data Euskadi webgunean.


Gilles Deleuze - Wikipedia, entziklopedia askea.\nParisko 17. barrutia, 1925eko urtarrilaren 18a\nParisko 17. barrutia, 1995eko azaroaren 4a (70 urte)\nDenise Paul Granjouan (en)\nMasters athletics (en)\nfilosofoa, historialaria, idazlea, unibertsitateko irakaslea, filosofia-historialaria, kazetaria eta art theorist (en)\nCNRS (1960 - 1964)\nUniversity of Lyon (en) (1964 - 1969)\nParis 8 Unibertsitatea (1969 - 1987)\nDifference and Repetition (en)\nThe Logic of Sense (en)\nA Thousand Plateaus (en)\nWhat is Philosophy? (en)\nBaruch Spinoza, Gottfried Wilhelm Leibniz, Friedrich Nietzsche, Michel Foucault, Félix Guattari (en) , Henri Bergson, Jorge Luis Borges, William Burroughs, David Hume, Joan Duns Eskoto, Karl Marx, Marcel Proust, Gilbert Simondon (en) , Immanuel Kant, Sigmund Freud, Jean-Paul Sartre, Jacques Lacan, Louis Althusser, Pierre Klossowski (en) , Georges Canguilhem, Jean Hyppolite (en) , Ferdinand Alquié, Maurice de Gandillac (en) , Jakob Johann von Uexküll (en) , Alfred North Whitehead, Charles Sanders Peirce eta Jean Wahl (en)\nGilles Deleuze (Paris, Frantzia, 1925eko urtarrilaren 18a - Paris, Frantzia, 1995eko azaroaren 4a) frantziar filosofoa izan zen.\nSorbonne ezagunean jaso zituen filosofia ikasketak, 1944 eta 1948 bitartean.\n1969. urtean Felix Guattari psikoanalista ezagutu zuen, zeinekin elkarlanean oinarritutako harreman garrantzitsua garatuko zuen, besteak beste, Mille Plateaux liburua argitaratuz.\n1995ean buruaz beste egin zuen.\nJakintzaren diskurtsoaren arrazionalitatea, filosofiaren eta literaturaren ikuspegitik, arbuiatu ondoren, Mendebaleko tradizio filosofiko guztia kritikatu du (Différence et Répétition, 1969; Logique de sens, 1969).\nFélix Guattari psikoanalistarekin batera idatziriko L´Anti-Edipe (1972), Rhizome (1976) eta Mille plateaux (1980) liburuetan, sistematizazio mota oro salatzen du Deleuzek, iraultzailea edo psikoanalitikoa izanik ere, eta ideologia mailako etengabeko iraultza egitea eskatzen du.\nArgitaratu zituen azken lanetan, Le Pli da aipagarriena, Leibnizi buruzko saiakera (1988).\nWikimedia Commonsen badira fitxategi gehiago, gai hau dutenak: Gilles Deleuze\n(Gaztelaniaz) Deleuzi buruzko bloga\nTabakalera ID: 10461


Distantzia en New Yorkeko munduak en mp3(16/09 a las 10:00:00) 03:26 41366410 - iVoox\nA continuación: Beste Amerika Cancelar 10\nDescripción de Distantzia\nHasi ditut eskolak unibertsitatean. Zuzen zebilen Italo Calvino bere milurteko berrirako proposamenetan? Asmatu al zuen? Horixe izan zen lehenengo eskoletako gaia. Hurrengo batean, W.G. Sebald eta hiriko paseatzailearen literatura hartu genituen eztabaidagai. Hemen horixe egiten baita, irakurketak eta gaiak proposatu eta mintzagai izan eskolan, irakaslea gidaria izaten da beste ezer baino gehiago. Akabo garai bateko klase magistral horiek.\nkirmen uribe irakasleak ikasketak


Ibaizabal kafetegia. Durango | Landa Ebanistería\nLekua: Ibaizabal kafetegia. Bilbo\nErabilitako materialak: Pinu zura\nKafetegi bateko proiektuaren xehetasunak\nOstalaritza-lokal honetako lan guztietan, pinu zura erabili genuen.\nFatxadan hasi genituen lanak; isolamendu akustikorako prestatutako leihateak moldadura klasikoarekin eta goiko zein beheko koadroarekin, sartzeko ateetan erdi-puntuko arkuak goiko koadroan eta platabandak behekoan, xafla bertikalekin; den-dena pinu trinkozko zurez eta ate-zango ildoxkatuekin, azken aldian ostalaritzan asko erabiltzen den estilo ingelesean.\nBi kolore konbinatu genituen: pinu naturala eta intxaurrondo kolorez tindatutako pinua.\nLokalaren barrualdean, mahaien eremua bereizteko, muturrak tornu-lanez bukatuta dituzten balaustre lauz, erronbo formakoez apaindutako barandak erabili ziren. Zerbitzariek erabiltzeko altzariak arasa gisa diseinatu ziren, beheko aldean kokatutako bi aterekin, tiraderekin, erdiko hutsarte batekin eta goian beira-arasa batekin.\nBarraren aurrealdea oin bertikal ildoxkatuen bidez piezatan banatuta dago eta, halaber, hutsarte bakoitza erdibituta, zerrenda molduratu horizontalen bidez. 2 aldeetan pinu zurezko friso bertikalak ipini ziren; moldaduratik gora zuriz lakatuta eta moldaduratik behera bernizatutako pinu naturalez, lokaleko gainerako elementuekin bat.\nBarraren gainaldea gaztainondozko listoiz fabrikatu zen; aurrealdean moldadura biribilak egin zitzaizkion eta gainean duen zutabeari, erdi-puntuko arkudun laukia daukan horri xaflaz estali genizkion lau aldeak, goiko zein beheko aldeetan moldadurak ipintzeaz gain. Kasu honetan, platabanda beharrean, ispilua jartzea erabaki zen.\nBarraren atzealdeko altzariak estilo ingeleseko apalategi itxura du, elementu hauekin:\nOin bertikal ildoxkatuak.\nGainalde molduratua eta errodapi edo behe-ohola.\nErlaitza goiko aldean.\nGoian, arkuan, pieza apaingarriak.\nBarne-apal eta ate molduratuak.\nGoiko argi ezkutua botilategia eta kafe-makina argitzeko.\nEta dena borobiltzeko, zurezko erlaitza sabaian, lokalaren perimetro osoan. Azkenik, barandetarako erabili zen intxaurrondo kolore beraz tindatutako pago zurez fabrikatu ziren gainerako altzariak.